text:
Ubushakashatsi muri Espagne, bugaragaza ko abagabo bakora imirimo yo mu rugo nko guteka bagira ubushake buke bwo gukora imibonano mpuzabitsina.
Kimwe mu bibangamira ibyishimo by’abashakanye, ni imirimo abagabo bakora ubundi isa n’iyagenewe abagore ikunze kwitwa iyo mu rugo bigatuma ahanini umugabo atagira ubushake buhagije bwo kuryamana n’uwo bashakanye.
Ubushakashatsi bwashyizwe ahagaragara na Sabino Kornrich wo mu kigo cya Juan March cy’i Madrid muri Espagne bugaragaza ko imirimo ikorwa ahanini n’abagore iyo ikozwe n’abagabo bigira ingaruka mbi. Mu gihe umugore akeneye imibonano mpuzabitsina umugabo ntabishake kubera guhugishwa n’imirimo nk’iyi, bitera ibibazo mu mibanire.
Uyu mushakashatsi avuga ko imirimo yo mu rugo nko kugira ibyo yishyura (ahaha), gusukura ubusitani, kwita ku kinyabiziga, guteka n’ibindi bibangamira abashakanye ; kuko ibyishimo bituruka ku kuryamana bitaharangwa cyane.
Umwanzuro watanzwe kuri ubu bushakashatsi nyuma kubukorera ku bagabo bagera ku bihumbi birindwi na babiri ni uko bose badakora imibonano mpuzabitsina uko bikenewe n’abafasha babo kubera imirimo yo mu rugo, ibi bikaba byaratumye bafata icyemezo cyo kureka iyi mirimo yo mu rugo kugira ngo bashimishe abo bashakanye uko bikwiye kuko byatezaga amakimbirane kenshi no kutanyurwa.


c: text/html

text:
Ikawa
Ikawa (izina ry’ubumenyi mu kilatini Coffea) ni igiti
Ikawa yageze mu Rwanda ahagana mu mwaka wa 1900, ariko ubushakashatsi kuri iki gihingwa bwatangiye mu mwaka 1930 ubwo hageragezwaga imbuto zitandukanye z’ikawa zivuye muri Mulungu (Repubulika Iharanira Demokarasi ya Kongo).
Ikawa ubu ifata umwanya wa kabiri mu bihingwa nyuma y’icyayi mu kwinjiza amadovize ariko ihura n’ibibazo by’ibyonnyi n’indwara, uburyo bwo guhinga budatunganye n’imbuto zidafite umusaruro uhagije.
Kunywa ikawa bigira rukuruzi yo gutera kanseri yo mu ruhago, yo mu mabere, cyangwa ibiturugunyu (tumeur) ni utubyimba tubanziriza kanseri.
Ikawa na Indwara ya diyabete[edit | edit source]
N'ubwo abantu benshi usanga batinya ikawa kubera ko izamura umuvuduko w'amaraso, habayeho ubushakashatsi bwakozwe mu gihe cy'imyaka 18 ku bagore 1361 bafite imyaka iri hagati ya 39 na 65 banywaga ikawa, maze basanga 74 bararwaye indwara ya diyabete. Baje gusanga ikawa ifasha mu kwirinda diyabete kuri 45% ku banywa uturahuri (tasses) 3 cyangwa 4 ku munsi, kuri 61% abanywa uturahuri 5-6 ku munsi, naho abanywa uturahuri 7 ku munsi ikabarinda kuri 52%. Bikaba bigaragara ko abanywa uturahuri 5 cyangwa 6 aribo barindwa ku kigero cyo hejuru.
Mu bundi bushakashatsi bwa études sur la santé des infirmières bwakozwe ku bantu benshi, barimo abagabo 41234 n`abagore 84200 batarwaye yaba diyabete, yaba kanseri cyangwa se n'indwara z'umutima, bagiye bareba uburyo banywamo ikawa nyuma y'imyaka ibiri na nyuma y'ine. Nyuma abarwaye diyabete bari abagabo 1333, n'abagore 4085. Aho naho bamenye ko caféine iboneka mu ikawa ifite uruhare mu kurinda indwara ya diyabete, yaba ku bagore cyangwa se no ku bagabo.
Bakaba banavuga ko ari byiza ku bamaze kurwara diyabete kunywa ikawa kuko ifasha mu bijyanye n'uko umubiri wakira umusemburo wa insuline ndeste n`uburyo umubiri wihanganira glucose. Igisigaye ku bashakashatsi akaba ari ukumenya buryo ki irinda iyo ndwara. Gusa ni ngombwa kwirinda gukabya, nta kurenza uturahure 5 cyangwa 6 ku munsi![1]

robotstxt: allowed

filter: keep


text:
Umuhanzi Alpha Rwirangira uherutse kwerekeza muri Leta Zunze Ubumwe z’Amerika agiye kwiga, ariko yatangaje ko atagiye kwiga kuririmba gusa.
Uyu muhanzi yagiye gukomereza amasomo ya muzika muri Amerika aho yiga ibijyanye na "Business and music management" muri Kaminuza ya Roseville ibarizwa muri leta ya Kentucky.
Binyuze mu kiganiro yagiranye na IGIHE.com ku rubuga rwa Facebook, yadutangarije ko kugeza ubu amaze amezi agera kuri abiri n’igice atangiye ishuri.
Yagize ati : "Turimo kwiga neza rwose nta kibazo, kandi nashimishijwe no kuba naraje kwiga umuziki ino aha, kuko iyo urebye usanga hari umusaruro ufatika nzahavana. Mu byo niga harimo ibyerekeranye n’imicurangire, imiririmbire n’ibindi. Bamwe bashobora kuba bazi ko nagiye kwiga kuririmba gusa".
Alpha kandi yatubwiye ko yagiye kwiga umuziki abitewe n’uko yashakaga kongera ubumenyi bw’ibyo yari asanzwe azi n’ibindi byinshi umuntu aba yifuza kugeraho mu buzima. Yakomeje avuga ko nyuma yo kwiga imyaka igera kuri ine ahafite yumva azahita yerekeza amaboko ye ku muziki, ariko mu gihe akiri mu masomo azajya aba ahagaritse kuririmba akabisubiramo mu biruhuko birebire.
Twasoje ikiganiro agira ati : "Ndabakunda cyane, ntabwo nzamanura ijuru ariko nzagerageza guhagararira igihugu cyanjye n’Abanyarwanda muri rusange".
Twabibutsa ko uyu muhanzi yagiye muri Leta Zunze Ubumwe z’Amerika ahasanga n’abandi Banyarwanda bagiye gukomereza yo amashuri nka Murenzi Kamatari wakoreraga Contact F.M, Bahati Grace wabaye Miss Rwanda 2009, K8 Kavuyo uririmba injyana ya Hiphop , Ganza wari uzwi ho kumenya kubyina n’abandi.


text:
Gisagara : Abagore barahamagarirwa kwitinyuka bakagana ibigo by’imali
Kuko byagaragaye ko umubare w’abagore bitabira kubitsa no gusaba inguzanyo mu bigo by’imali mu karere ka Gisagara ukiri hasi, abagore barasabwa kwitinyuka nabo bakamenya gukora imishinga ibateza imbere maze bakanatinyuka bakegera ibigo by ‘imari bikabaguriza bikanabazigamira. Nyiraneza Christine, utuye mu murenge wa Mamba muri aka karere, avuga ko kugana Sacco atabyanze ariko ko ntacyo yabona ajyana mo ariko kandi ngo yumva bitamuhangayitse kuko umugabo we ayirimo. Uku kumva ko kuba umugabo ayirimo bihagije nibyo Mukamana Valerie utuye mu murenge wa Kibirizi agarukaho we asobanura ko binaterwa no kuba abagore bakitinya bakumva ko badashobora kugana banki, kuko ntacyo bafite bajyanamo, kandi ko bataguza ngo bakore batinya guhomba kandi byaragaragaye ko bashobora gutera imbere nabo. Ati “Byose abagore tubiterwa…
Gatsibo: Bamaze kwiteza imbere kubera gukorana n’Umurenge SACCO
Icyicaro cy’ahakorera GIRIBAKWE Remera Sacco Bamwe mu baturage bo mu kagari ka Rwarenga mu Murenge wa Remera mu karere ka Gatsibo, bavuga ko gukorana n’Umurenge Sacco byatumye batera intambwe igaragara mu bukungu kuva aho bamenyeye ibyiza byo kwizigamira. Nsabimana Maritini na Mpagazehe Patrick bakora umwuga wo gutwara abagenzi kuri moto, bavuga ko kuva batangira gukorana n’Umurenge Sacco bamaze kwiteza imbere ku buryo bugaragara. Nsabimana yagize ati:” Iyo maze kuverisa databuja,(kumuha amafaranga y’umunsi) amafaranga asigaye yose nyabara ko ari ayanjye kuko niko twabivuganye, yose mpita nyabitsa muri Sacco, maze umwaka nkorana nayo ku buryo ubu bampaye inguzanyo nkaba maze kwiyubakiramo inzu ihagaze miliyoni eshatu n’igice.” Kimwe na mugenzi we Mpagazehe yemeza ko kuva yatangira gukorana…
Rulindo: abakora umwuga w’ubucuruzi barasabwa kwagura ubucuruzi bwabo bagana ibigo by’imari n’amabanki
Bamwe mu bacuruzi mu karere ka Rulindo,barasabwa kwagura ubucuruzi bwabo bukaba ubucuruzi bw’umwuga, kandi butanga inyungu zigaragara,aho guhora bakora ubucuruzi butabavana aho bari mu bukungu. Nk’uko bikunze kugarukwaho n’umuyobozi wungirije w’aka karere ka Rulindo,Murindwa Prosper,ngo ikiza ni uguhitamo ibyo umuntu acuruza ,kandi abona ko bizamuzanira inyungu igaragara, ku buryo umucuruzi abasha kwiteza imbere,agateza n’igihugu imbere muri rusange. Ibi yabibasabye mu nama yagiranye na bamwe mu bacuruzi bo muri aka karere ,mu murenge wa Base,mu mpera z’icyumweru gishize,aho bari bahuriye hamwe ngo barebere hamwe uburyo bakwagura ubucuruzi bwabo,bakorera hamwe,biyubakira inzu y’ubucuruzi,mu rwego rwo kurushaho gukora neza no kwiteza imbere. Uyu muyobozi kandi yagiriye inama aba bacuruzi yo kwagura ubucuruzi bwabo ,barushaho kugana ibigo by’imari n’amabanki bikorera…
Rulindo: abakiri bato barasabwa kugira umuco wo kuzigama hakiri kare.
Kuzigama, ni gahunda Leta imaze igihe yigisha abaturage kuko bifasha kwiteganyiriza mu gihe kizaza. Abanyeshuri n’abarezi bo ku rwunge rw’amasuri rwa Masoro babihaweho umuhigo n’umuyobozi w’Akarere ka Rulindo Kangwagye Justus ,ubwo bizihizaga umuhango wo gusoza icyumweru cy’uburezi gaturika cyasojwe kuri uyu wa 6 Kamena 2014. Kangwagye Yasabye abanyeshuri ko bakwiye gutegura ejo hazaza habo hakiri kare, batangira kwizigamira. Asobanura ko badakwiye kujya basesagura ibyo bahabwa n’ababyeyi babo kuko bagize ubushake babigeraho bakagabanya kurya bombo, bakagira amafaranga babika mu gihe bagurishije amatungo magufi nk’inkwavu. Umuyobozi w’aka karere kandi avuga ko umuhigo yabahaye wo kuzigama, nyuma y’umwaka akarere kazahemba umunyeshuri wazigamye amafaranga menshi kurusha abandi akazahabwa angana n’ayo azaba yarazigamye. Umwarimu nawe uzaba ufite abana bazigamye amafaranga…
Kamonyi: Imishinga ibanza kunyuzwa mu bigo by’imari ngo idindiza kubona ingwate ya BDF
Mu rwego rwo korohereza abanyarwanda kubona inguzanyo mu mabanki, Leta yashyiriyeho ikigega cy’ingwate (BDF), bimwe mu byiciro bitoroherwa no kuyibonera. Nyamara mu bakenera inguzanyo hari abavuga ko gusabirwa ingwate na Banki bidindiza imishinga. Ikigega BDF cyatangiye mu mwaka wa 2011, kikaba gifite inshingano zo gutanga inama n’ingwate ku nguzanyo zo gukora imishinga y’iterambere, zatswe mu mabanki no mubigo by’imari ku byiciro bitandukanye bitabasha kuyibonera. Iki kigega cyishingira 75% ku mishinga y’abacitse ku icumu batishoboye, abamugariye ku rugamba, urubyiruko, abagore ndetse n’abatsinze muri gahunda ya Hanga umurimo. Ikindi gice kingana na 25% cyo cyishingirwa na nyir’umushinga. Nyuma y’imyaka itatu, iki kigega gikora, hari abavuga ko bagerageje gukora imishinga myiza yashimwe na Hanga umurimo, ariko bagera muri…
Ngoma: Nyuma yo kumenya neza imikorere ya BDF koperative z’urubyiruko ziyemeje kuyigana
Urubyiruko rwo mu murenge wa Mutendeli rwibumbiye muri koperative KOISHIMU rwatangiye umushinga wo korora amafi, ruvuga ko nyuma yo gutangira umushinga wabo bakabona ari mwiza bagiye kugana ikigo cyabashyiriweho cy’ingwate BDF (Busness Development Fund) ngo bagure umushinga wabo, kandi kibafasha mu kubona inguzanyo.. Nyuma yo kwitabira kongere y’ururbyiruko yabaye tariki 17/05/2014 bagasobanurirwamo imikorere y’ikigega cy’ingwate BDF bahise bafata ingamba zo kwagura umushinga wabo ukaguka. Munyabugingo Justin, umwe mu banyamuryango b’iyi koperative avuga ko ubundi bari batangiye umushinga wabo n’ubushobozi bucye batunganya ibyuzi bitandatu, ariko ko ubu bagiye gukora umushinga wo kwagura kugirango barusheho kwiteza imbere. Yagize ati ” Igishanga twahawe n’akarere ngo tworore amafi ni kinini cyane, tubonye inguzanyo twakwagura tukagira ibyuzi byinshi bikadufasha gutera…
Gatsibo: Gukorana n’ibigo by’imali byatumye bikura mu bukene
Bamwe mu baturage bo mu Karere ka Gatsibo bavuga ko bamaze kwikura mu bukene babikesha gukorana n’ibigo by’imari cyane cyane Umurenge Sacco. Aba baturage bavuga ko bishimira kuba ntawe ukibika amafaranga ye mu ihembe cyangwa se mu kimuga, ahubwo ko batinyutse gukorana na Sacco Umurenge, aho bashobora kubitsa no kuguza bityo bakabasha kwiteza imbere. Mukamana Emerance wo Murenge wa Gatsibo, ni umupfakazi w’abana batanu, abitsa mu Murage Sacco, ubwo twaganiraga tariki 13/5/2014 yatubwiye ko mbere ataritabira gukorana na Sacco yari yugarijwe n’ubukene, none ubu ngo amaze kwiteza imbere abikesha kwizigamira. Yagize ati: “Mbere nta kintu nagiraga, nari mbayeho nabi, nyuma yo kwizigamira natse inguzanyo niteza imbere ku buryo bugaragara, ubu maze kugura moto ebyiri zinyinjiriza…
Abanyamuryango ba cooperative “twisungane basaza” batejwe imbere no gukorana na Sacco
Bamwe mu basheshe akanguhe bo mu murenge wa Mutendeli akarere ka Ngoma bashinze koperative ”Twisungane basaza” baravuga ko kwaka inguzanyo muri SACCO byatumye biteza imbere babikesha kwishyira hamwe bagahuza imbaraga zabo nke basigaranye. Abasaza n’abakecuru 50 bo mu murenge wa Mutendeli batse inguzanyo ya miliyoni zigera kuri eshatu ngo bayakoreshe bagura amatungo ndetse banubaka amazu. Iyi koperative Twisungane basaza iherutse guhabwa igihembo n’umurenge SACCO wa Mutendeli ku kuba bakorana neza mu kwaka inguzanyo no kuzishyura kugihe. igihembo bahawe mu kwezi kwa werurwe 2014 “Twisungane basaza” kugera ubu ifite hegitari ebyili za kawa bagiye bahinga ubwabo muri kwaguhuza imbaraga. Izi kawa ngo zabafashije mu kubona iyi nguzanyo muri SACCO. Bamwe mu bagize iyi koperative bavuga…
Ngoma: Kopeative y’abasaza “Twisungane basaza” yashimwe gukorana neza na SACCO
Mu gihe hitegurwaga kwizihizwa umunsi mukuru w’umurimo uba tariki 01/05/ buri mwaka, bamwe mu basheshe akanguhe bashinze koperative ”Twisungane basaza” baravuga ko kujya muri koperative byabateje imbere nubwo bibwiraga ko ntacyo bagishoboye. Abasaza n’abakecuru 50 bo mu murenge wa Mutendeli akarere ka Ngoma bishyize hamwe muri iyi koperative maze bahinga kawa kuri hegitari ebyiri ndetse bakora n’indi mirimo y’ubuhinzi. Iyi koperative Twisungane basaza iherutse guhabwa igihembo n’umurenge SACCO wa Mutendeli ku kuba bakorana neza mu kwaka inguzanyo no kuzishyura kugihe. Bamwe mu bagize iyi koperative bavuga ko kwishyira hamwe bagakangukira umurimo bagahuza imbaraga nke basigaranye, byatumye ubushobozi bwiyongera none ngo bari kubona byinshi bakesha kwishyira hamwe. Bugingo Jean Bosco, umusaza ugendera ku kabando avuga ko…
Nyabihu: nubwo hari urubyiruko rukivuga ko bigoranye kwihangira imirimo, ushinzwe ishoramari n’amakoperative avuga ko rufite amahirwe menshi
Bamwe mu rubyiruko bo mu mirenge itandukanye mu karere ka Nyabihu, bavuga ko gushora imari kuri bo ngo bihangire imirimo, ari ikintu kitoroshye bitewe nuko nta mutungo baba bafite ngo babe babona ingwate. Ibi bituma nta nguzanyo babasha kubona byoroshye ngo bashyire mu bikorwa imishinga yabo bitewe n’uko bitapfa koroha ko ikigo cy’imari cyaguha inguzanyo nta ngwate nk’uko Musabirema Placide, umwe mu rubyiruko rwo mu murenge wa Shyira yabidutangarije. Nubwo ikibazo cy’imbogamizi ku kubona inguzanyo ku rubyiruko kigarukwaho na benshi muri rwo, uhagarariye amakoperative n’ishoramari mu karere ka Nyabihu Hatangimbabazi Theodore, avuga ko kuri ubu urubyiruko rufite amahirwe menshi, kandi rusabwa kwitinyuka rukayabyaza umusaruro. Muri ayo mahirwe, avuga ko harimo gahunda ya Hanga umurimo, ifasha…


text:
Ngororero: Kuba abarimu nabo bafatira ifunguro rya saa sita ku ishuli ngo bifasha mu kwihutisha gahunda z’uburezi
Ngororero: Nursery education becomes mandatory
Posted on August 10, 2014 by admin in Amasomo, English
Ngororero district has made nursery education prerequisite to join primary school following the increase of nursery schools from 86 in 2013 to 96 schools in 2014. Out of 99 primary schools in Ngororero district, 96 of them have nursery sections. Clothilde Nyiraneza; vice mayor for social affairs in Ngororero district says that nursery schools are […]
Ngororero: Nta mwana uzongera gutangira amashuri abanza atanyuze mu y’incuke
Posted on August 8, 2014 by admin in Amasomo
Nyuma yo kongera umubare w’amashuri y’inshuke mu karere ka Ngororero akava kuri 86 mu mwaka wa 2013 akagera kuri 96 muri uyu mwaka, ubuyobozi bw’akarere buvuga ko nta mwana n’umwe uzemererwa gutangira mu mwaka wa mbere w’amashuri abanza ataranyuze mu mashuri y’incuke. Kugeza ubu, mu mashuri abanza 99 yo muri aka karere, atatu gusa niyo […]
Gatsibo: Baratozwa imyigishirize ku mbonezamikurire y’abana bato
Posted on August 8, 2014 by admin in Amasomo
Abarimu bo mu karere ka Gatsibo bigisha mu mashuli y’incuke, barahabwa amahugurwa ku mbonezamikurire n’imyigishirize y’abana bato biga mu mashuli y’incuke, aya mahugurwa bakaba bayahabwa na UNICEF ku bufatanye na REB. Bayingana Jean Claude ushinzwe uburezi mu Murenge wa Gatsibo no gukurikirana ibikoresho by’ibanze byifashishwa mu mashuli yo mu karere ka Gatsibo, avuga ko aya […]
75% by’abatsinze ikizamini cya “Tronc-commun” muri 2013 bavuye muri 9YBE
Posted on June 18, 2014 by admin in Amasomo
Dr. Harebamungu Mathias, umunyamabanga wa Leta ushinzwe amashuri abanza n’ayisumbuye muri Minisiteri y’uburezi, atangaza ko abanyeshuri babarirwa muri 75% by’abatsinze ikizamini gisoza icyiciro rusange cy’amashuri yisumbuye (Tronc-commun), mu mwaka wa 2013, baturutse mu mashuri y’uburezi bw’ibanze bw’imyaka icyenda (9YBE). Ku wa mbere tariki ya 16/06/2014 ubwo hatangizwaga gahunda yo kugaburira abanyeshuri ku ishuri (School […]
Rusizi: Ishuri ryisumbuye rya Gishoma ryashoje icyumweru cyahariwe amasiyansi.
Posted on June 17, 2014 by admin in Amasomo
Mu gihe amashuri menshi agenda ashishikarira kwigisha amasiyansi, ndetse n’abakobwa bo mu mashuri anyuranye yo mu turere twa Rusizi bakaba bagaragaza ko bamaze gutinyuka ayo masomo, aho usanga banayatsinda cyane kurusha n’abahungu, mu ishuri ryisumbuye rya Gishoma, riri mu murenge wa Rwimbogo, mu karere ka Rusizi bashoje icyumweru ngarukamwaka cyahariwe amasiyansi( Science week), icyo cyumweru […]
AMASHULI Y’INCUKE ATUMA ABANA BAKURANA IKINYABUPFURA
Posted on June 10, 2014 by admin in Amasomo
Uretse kuba amashuli y’incuke ategura abana kuzatangira amashuli abanza basobanukiwe n’uburyo bwo gufata amasomo ngo anunganira ababyeyi b’aba bana mu gihe bakiri bato, akabafasha kugira isuku no kubatoza ikinyabupfura. Ibi biratangazwa mu gihe ababyeyi bo mu mudugudu w’agasongero mu kagali ka Nyagatoma Umurenge wa Tabagwe basobanukiwe n’ibyiza byo kohereza abana babo muri aya mashuri y’incuke. […]
Mu mashuri nderabarezi ngo hakwiye kongerwamo integanyanyigisho yorohereza abarimu kwita ku bafite ubumuga bwo kutabona
Posted on March 29, 2014 by admin in Amasomo
Mu mashuri nderabarezi ngo hakwiye kongerwamo integanyanyigisho yafasha umwarimu kumenya uburyo yakwita ku munyeshuri ufite ubumuga bwo kutabona, nk’uko bivugwa na Gashirabake Emmanuel ufite ubumuga bw’ingingo wiga uburezi muri Kaminuza y’u Rwanda mu isami ryahoze ryitwa KIE, by’umwihariko akaba yaranize mu kigo cyakira abanyeshuri bafite ubumuga bwo kutabona. Gashirabake avuga ko umuntu utegurirwa kuzaba mwarimu […]
Gatsibo: Ntibarumva neza akamaro ko kujyana abana mumashuri y’incuke
Posted on March 25, 2014 by admin in Amasomo
Bamwe mu babyeyi bo mu Karere ka Gatsibo baracyafite imyunvire ivuga ko kujyana abana mu mashuri y’incuke ari iby’abifite gusa, cyangwa ko nta kamaro byaba bifite ku bana babo. Ubuyobozi bw’ akarere bukaba busaba ko abo babyeyi bahindura iyo myunvire, kuko amashuri y’incuke atuma abana bagira ubumenyi n’ikinyabupfura bikanabarinda ubuzererezi. Abana bamaze kugira imyaka itatu […]
Kageyo: Parents complain over long distance schools for children
Posted on March 1, 2014 by admin in Amasomo, English
Some Tanzania evictees in Kageyo cell, Mwili sector in Kayonza district have requested the concerned authorities to make it possible for secondary students’ access education nearby. This is because secondary school students among the evictees stopped attending school due to long distances towards schools. “We have a problem of secondary school students who make long […]
Kageyo: Abirukanywe muri Tanzaniya biga mu mashuri yisumbuye ngo ntibakijya kwiga kubera urugendo rurerure bakora rukabagora
Posted on February 28, 2014 by admin in Amasomo
Bamwe mu Banyarwanda birukanywe mu gihugu cya Tanzaniya batujwe mu kagari ka Kageyo mu murenge wa Mwili wo mu karere ka Kayonza bavuga ko abanyeshuri bigaga mu mashuri yisumbuye muri Tanzaniya batakijya kwiga nyuma y’aho baturijwe i Kageyo, bitewe n’uko amashuri bagomba kwigaho ari kure y’aho batujwe bikaba bibagora cyane kugerayo. Umwe mu bo twaganiriye […]


text:
Abagore bapfakajwe na jenoside yakorewe abatutsi mu 1994 bibumbiye muri koperative Imena Ruhango ihinga iborere ikorora amagweja, barishimira uko babayeho nyuma y’imyaka 20 babuze inshuti n’abavandimwe babo.
Bakaba basaba abandi bagore bapfakajwe na jenoside kudaheranwa n’agahinda ahubwo bagahaguruka bagahangana n’ingaruka basigiwe na jenoside, kuko ngo icya mbere gifasha umuntu ni ukwegera abandi bakungurana ibitekerezo.
Mujawandori Cheva, numwe mu bagize iyi koperative Imena Ruhango ikorera mu murenge wa Ruhango, twamusanze aho bakorera ubworozi bw’amageja buvamo indodo zifashishwa mu kuboha imyenda, atubwira ko batangiye kwegerana ari abantu bari baraheranywe n’agahinda kubera kubura abana n’abagabo babo.
Ariko kugeza ubu bakaba bafite aho bamaze kwigeza ndetse barahamagarira bagenzi babo kubegera kugirango bafatanye kwiteza imbere.
Iyi koperative ifashwa n’Avega, abayigize ngo batangiye bakusanya amafaranga make kugeza ubwo batangiye kuyakoresha mu bihinzi bw’imyumbati kugeza ubwo baje kubona inkunga zitandukanye, aho ubu bamaze kwigurira imirima mu gihe batangiye bakodesha.
Aya magweja borora avamo ubudodo, iyo bageze igihe cyo kuyasarura ngo bayatwara mu kigo cy’igihugu gishinzwe guteza imbere ibikomoka ku buhinzi bw’ibobere no korora amagweja akaba aricyo cyibashakira isoko
Uwurukundo Jenevieve umuyobozi w’iyi koperative, avuga ko ngo uretse inyungu aba banyamuryango bakura muri iyi koperative, binabongerera icyizere cyo gukomeza kubaho kandi neza, Kuko mbere aba babyeyi bataratangira guhura, ngo wasangaga bafite ubwigunge bukabije, aho umwe atabashaga no kuba yakwegera abandi, ahubwo buri wese agaheranwa n’agahinda ukwe. Ariko buri wese akaba yibona muri mugenzi we ndetse ubu ikibaranga ngo ni ugusabana kenshi.
Mu rwego rwo guha imbaraga iyi koperative, ikigo cy’igihugu gishinzwe guteza imbere ibikomoka ku buhinzi bw’ibobere no korora amagweja, cyabageneye umukozi uhoraho wita ku bikorwa byabo Gatete Jean Bosco, uvuga ko igishimishije cyane ari uko kuri ubu bamaze guhindura imyumvire y’ibyo bakora. Ndetse bakaba bagenda banatera imbere.
Iyi koperative yatangiye mu mwaka 2008 ikaba ifite abanyamurwango 23, buri mwaka bakaba babasha kwinjiza amafaranga atari munsi y’ibihumbi 500.


text:
Nyamasheke: Imirenge irimo kwitwara neza mu mihigo ya 2012-2013
Imirenge igize akarere ka Nyamasheke ihagaze neza muri rusange mu rwego rwo gushyira mu bikorwa imihigo y’umwaka wa 2012-2013.
Ibi byemejwe n’Umuyobozi w’akarere ka Nyamasheke, Habyarimana Jean Baptiste kuri uyu wa gatatu, tariki ya 9/01/2013, ari na wo munsi wa nyuma wo gusoza isuzuma ry’imihigo rikorerwa hirya no hino mu mirenge 15 igize aka karere.
Iri suzuma ry’ishyirwa mu bikorwa ry’imihigo mu mirenge igize akarere ka Nyamasheke ryatangiye ku wa mbere, tariki 7/01/2013, rikaba rigomba gusozwa kuri uyu wa gatatu.
Mu gihe cy’iminsi itatu iri suzuma rimaze rikorwa, ngo muri rusange rigaragaje ko imirenge irimo gukora ibishoboka mu gushyira mu bikorwa imihigo y’uyu mwaka wa 2012-2013, nk’uko byemezwa n’Umuyobozi w’akarere ka Nyamasheke, Habyarimana Jean Baptiste.
Habyarimana yemeza ko mu gihe cy’amezi atandatu atambutse, muri rusange imirenge yashyize mu bikorwa imihigo ku kigero gisaga 60% ku buryo bizera ko mu kwezi kwa Gicurasi bazaba bamaze kuyesa, nk’uko yakomeje abidutangariza.
Hirya no hino mu mirenge igize akarere ka Nyamasheke, ngo na bo bashyize mu bikorwa ibyasabwaga mu rwego rw’imihigo ku buryo iri suzuma ribafasha kumenya urwego bagezeho.
Nshimiyimana Jean Damascene ni Umunyamabanga Nshingwabikorwa w’Umurenge wa Kagano, umwe mu yakorewemo iri suzuma kuri uyu wa gatatu. Yemeza ko nta gihunga bafite kuko ibikorwa bishyigikira imihigo babikoze uko bisabwa muri uyu murenge.
Hashize amezi atandatu, umwaka w’imihigo wa 2012-2013 utangiye. Nyuma y’iki gihembwe, akarere ka Nyamasheke kakaba gakora iri suzuma ahanini kagamije kwisuzuma aho ishyirwa mu bikorwa ry’iyi mihigo rigeze kugira ngo bamenye niba umwaka uzasozwa besheje imihigo.
Iki gikorwa kimaze iminsi itatu cyakorwaga n’amatsinda 5 aturutse ku karere ku buryo buri munsi basuzumaga imirenge itanu.
Iby’ibanze bisuzumwa muri iki cyiciro ni ibikorwa bigira impinduka zifatika ku buzima bw’abaturage birimo ubuhinzi ngandurarugo na ngengabukungu, guhuza ubutaka, gutura mu midugudu, uburezi, kuzamura abatishoboye ndetse n’ibikorwa remezo birimo amazi n’amashanyarazi; hiyongeraho no gutanga serivise nziza ku baturage.


text:
Ubwanditsi : Sengo Niyoyita Christian wanditse iki gitekerezo ni umunyarwanda w’imyaka 25 utuye mu gihugu cy’u Busuwisi. Yacitse ku icumu mu gihe cya Jenoside yakorewe Abatutsi. Kuri ubu ni ingénieur/Engineer ugikomeza amasomo yisumbuyeho mu Busuwisi mu bijyanye n’ingufu z’amashanyarazi.
—
Hashize imyaka 19 urwatubyaye ruhekuwe. Imbaga y’Abatutsi barenga miliyoni yarishwe mu 1994.
Abanyarwanda benshi babuze ababyeyi, abavandimwe, incuti, abana ndetse n’abafasha. Imiryango imwe yarazimye burundu, indi isigaranye mbarwa.
Nyuma y’imyaka 19 agahinda karacyuzuye imitima ya benshi, kandi kazahoraho kuko ibyakorewe abacu ntituzabyibagirwa na gato, ndetse tuzabibwira n’abana bacu kugira ngo nabo babyirinde ntibizongere ukundi.
Nyuma y’imyaka 19 umuntu yakwibaza ati ni gute umunyarwanda yakwibuka ? Ese iyo tuvuze kwibuka duharanira kwigira byaba bishatse kuvuga iki ? Izi ngingo ni zo tugiye kurebera hamwe muri iyi nyandiko.
Jenoside yakorewe Abatutsi yasize urubyiruko rwinshi rw’imfubyi, hakaba harimo abari bato cyane ariko ubu umuto kurusha abandi afite imyaka 19.
Rubyiruko, nta kibi kirimo iyo twibuka ababyeyi bacu abavandimwe ndetse n’incuti tukaba twarira ndetse tukagira n’agahinda kenshi cyane. Ibi birunvikana kuko twarababaye cyane ku buryo kwihangana bitoroshye. Twabuze ababyeyi tukiri bato aho twari tubakeneye cyane, twavukijwe uburenganzira bwo kurerwa n’ababyeyi bacu. Ariko se umuntu yakwibaza niba bigomba kugarukira aho ? Ese tugomba guheranwa n’agahinda ? Ese ababyeyi bacu aho bari icyo bifuza ni ukutubona twarishwe n’agahinda cyangwa ni ukutubona twararenze ako gahinda tukavamo abagabo babahesha icyubahiro ?
Rubyiruko, nkeka ko iyo tuvuze kwibuka duharanira kwigira bivuga ibintu byinshi, harimo uko twitwara kugira ngo twuse ikivi cy’ababyeyi bacu ndetse no kugirango tubaheshe icyubahiro bakwiye, aho kugira ngo tubandagaze kandi batakiriho.
Rimwe mu masomo akomeye dukwiye kuvana muri jenoside yakorewe abatutsi ni uko umugabo yigira yakwibura agapfa. Kandi ntitwibagirwe ko ubabaye ariwe ubanda urugi. Ibi twese twarabibonye aho amahanga yarebereye abicaga inzira karengane mu gihe cy’iminsi 100 ntagire icyo akora.
Ibi bikwiye kutwereka ko dukwiye guhaguruka tukiyuha akuya tugakora tukubaka igihugu maze abazadukomokaho tukabasigira umurage mwiza ndetse n’igihugu gitemba amata n’ubuki.
Kwibuka duharanira kwigira kandi bivuze kwihesha agaciro ndetse tukagahesha n’ababyeyi, incuti ndetse n’abavandimwe twabuze.
Urebye wasanga bamwe muri twe tudahesha ababyeyi bacu agaciro ndetse n’icyubahiro nyamara kandi tuzi neza ko twasigaye hari mpanvu ndetse hari n’inshingano dufite.
Umuntu yakwibaza ati ese iyo twibuka ababyeyi batubyaye, ntibyagombye gutuma twibaza icyo bo bashaka kutubonamo nyuma y’imyaka 19 baratabarutse ? Ese barashaka kubona inkumi yabo yirirwa mu tubari, ihinduranya abagabo uko bwije n’uko bukeye ? Itwara inda z’indaro cyangwa se yicwa na Sida kandi yararokotse umuhoro ? Hari igihe nsanga nabo iyo babonye imyitwarire ya bamwe muri twe nabo bajya mu cyunamo,
Nkeka ko Nyina umubyara yifuza ko incuti n’abavandimwe bamutahira ubukwe. Ko bamusaba, bakamukwa nk’uko Se yabikoze. Aho kugirango abyarire m urugo cyangwa se yicwe na Sida.
Uwo musore se we wirirwa mu nzoga, imogi, indaya n’ibindi, amashuri yaramunaniye, barumuna be yasigaranye aho kugirango abahe indero ababyeyi be bamusigiye, umurage abaraga ni uburara. Nibaza ko aho Se na Nyina bari bahora mu cyunamo, kandi ko barira arusha kure ayo twe turira tubibuka. Muzi neza urwagashinyaguro bapfuye nimureke tureke kubabaza twiheshe agaciro ari nako tukabahesha.
Rubyiruko ni mureke kwibuka tubigire ibya buri munsi, ntibibe amarira gusa, bibe n’ibikorwa. Nemera ko urubyiruko rw’u Rwanda rwababaye kuko rwabaye imfubyi hakiri kare ariko igihe kirageze ko kwibuka tubishyira ku yindi ntera, tukava mu gahinda n’ubwo bitoroshye, ariko ntitwirengangize ko kuri iyi si nta cyoroshye kihaba, kandi kuba intwari biraharanirwa. Nimureke twubake urwatubyaye, maze aho bari bajye batwirahira ko batabyaye ibigwari.
Ni mureke duharanire ko ibyabaye bitazongera kuba, duharanire amahoro, ubukungu ndetse n’iterambere. Ibi ntabwo tuzabigeraho twicaye, tugomba kuvunika, kuko imbuto y’umugisha yera ku giti cy’umuruho.
Hari urubyiruko rwinshi rwabishoboye, hari ururera barumuna barwo abo dukwiye kubita intwari, kuko barabikwiye. Hari ubu abari muri za kaminuza n’andi mashuri biga bashyize ho umwete n’ubwo bitaba biboroheye kubera ibibazo byinshi harimo ibyatewe na Jenoside yakorewe abatutsi harimo ubukene n’agahinda. Abo bakwiye kwitwa abagabo, bakitwa intwari abandi bakabareberaho.
Ntitube ibigwari rubyiruko, twabyawe n’intwari zatwitangiye kugirango dushobore kubaho, mureke rero tubereke ko bataruhiye ubusa. Nemera ko icyo batwifuriza ari ukudaheranwa n’agahinda, tukava mu maganya, tugakora tutikoresheje tukabaho mu mudendezo. Ibyo ntago bizaturuka mu kirere, tugomba kubiharanira, tukanabikorera ndetse tukabivunikira.
Muri uku kwibuka kandi tugomba kurwanya ihungabana. Hari byinshi bituma urubyiruko ndetse n’abacitse kwicumu muri rusange bahungabana aha navuga ubukene, kutagira aho baba, agahinda, kutagira uwo baganiriza, kuba hari abacitse kwicumu bakicwa, abagipfobya jenoside yakorewe abatutsi n’ibindi n’ibindi. Ntibyoroshye niyo mpanvu nkangurira abanyarwanda muri rusange kuba hafi y’abacitse ku icumu, ntibibe muri iki gihe gusa ahubwo bibe ibya buri munsi, kuko bakeneye inkunga zanyu muri byose.
Abahanga bemeza ko umwe mu miti ikiza uwahungabanye ari ukumuba hafi, ukamwumva, ukamuganiriza. Akeneye umuntu umwunva ntamwite umusazi cyangwa ngo amuseke.
Nawe wacitse ku icumu isuzume niwumva muri iki gihe udakomeye, ntiwirirwe ujya ahantu wumva utari bushobore kwihangana. Abantu ntibakomeye kimwe. Isuzume rero, uhitemo ibyo ushoboye kureba cyangwa kumva muri iki gihe ntibikugireho ingaruka mbi. Ibyo nibyo kwigira kuko ntawundi wabikumenyera. Reka kwisenya kuko warasenyutse bihagije.
-Kwibuka ni ubutwari, kwibibagirwa ni ubugwari ! Nimureke tube Intwari rero.
Duharanire ko ibyabaye bitazongera kubaho ukundi, duharanira kwigira, amahoro, ubukungu, gukunda igihugu, gukunda umurimo ari nako twihesha agaciro tudategereza akimuhana.
Mukomere.
Imana ihe umugisha u Rwanda n’abanyarwanda.


text:
Bamwe mu bagore bo mu karere ka Rulindo batangaza ko kuba leta yabo yarabahaye ijambo byatumye babasha kwitinyuka no kwigirira icyizere, bityo bakabasha gutera intambwe bagana mu iterambere.
Aba bagore bavuga ko kera batarahabwa ijambo batashoboraga kuba bahaguruka ngo bakore bityo babashe kwiteza imbere,babone n’uko bateza imbere imiryango yabo.
Uwababyeyi Chantal, ni umugore ufite imyaka 33 atuye mu murenge wa Burega akarere ka Rulindo akaba afite abana 3. Uyu mubyeyi avuga ko atigeze arerwa na se umubyara, ikindi ngo akaba amaze imyaka igera ku icumi atandukanye n’uwo bari barashakanye.
Akavuga ko nubwo amaze iyo myaka yose atandukanye n’umugabo, atigeze asabiriza cyangwa ngo yiyandarike.
Avuga kandi ko yashoboye kurera abana be neza bakaba baniga nta kibazo bafite, ibi ngo abikesha ubuyobozi bwiza bwamufashije kuba yarahawe ijambo mu gihugu cye kimwe no mu muryango avukamo.
Yagize ati” ndashima uburyo Leta yahaye abagore ijambo, kuko nubwo ntarezwe na data wambyaye, ariko nahawe amahirwe yo guhabwa umunani wa mama aho yavukaga.”
Uwababyeyi avuga ko Iyo abagore baba badafite amategeko abarengera, ngo Atari kubona isambu iwabo wa nyina .
Umuyobozi w’Akarere wungirije ushinzwe imibereho myiza y’abaturage mu karere ka Rulindo, Niwemwiza Emilienne, nawe avuga ko kuba abagore bageze ku rwego rushimishije mu iterambere babikesha Leta, kuko yashyizeho amategeko abarengera harimo itegeko rirebana n’iby’ubutaka kuko riha umwana w’umukobwa uburenganzira bungana n’ubwa basaza be mu muryango.
Uyu muyobozi avuga ko kuba Harashyizweho itegeko rirengera abagore n’abana mu gihe bahohotewe n’andi mategeko arinda umugore guhohoterwa byahinduye byinshi mu buzima bw’umugore.
Niwemwiza ariko akomeza avuga ko n’ubwo abagore bishimira byinshi bagezeho mu iterambere,hakiri ibindi bitaragenda neza, kuko imibare igaragaza ko ubwitabire mu gukorana n’amabanki n’ibigo by’imari ku bagore bitaragera ku rwego rushimishije muri aka karere.
Akaba asaba abagore kongera ingufu mu kwitabira kubitsa no kuguza kugirango barusheho kuzamura imibereho yabo.


text:
Nyuma yo gutangira gukorera mu matsinda, abagore basaga 600 batuye akagari ka Cyambwe mu murenge wa Musambira ho mu karere ka Kamonyi, bakoze imishinga itandukanye none barishimira ko uko gukorera hamwe bibafasha gukemura ibibazo by’imiryango ya bo no guteza ingo zabo imbere.
Kuva mu mwaka wa 2009, aba bagore bibumbiye mu matsinda 31, bakorera hamwe ibikorwa by’amaboko bibyara inyungu nko guhinga ibigori , umuceli n’ibihumyo, kuboha uduseke, kubakira abaturanyi rondereza ndetse no guhingira amafaranga kugira ngo babashe kugera ku byo ingo za bo zikeneye.
Nyuma y’imyaka itanu batangiye gukorera mu matsinda, aba bagore barahamya ko yabafashije guhumuka no gufata ingamba zibafasha kugera ku iterambere bakeneye. Mukeshimana Alexia wo mu mudugudu wa Rugarama, avuga ko we na bagenzi be 20 bahuriye mu itsinda bakora inama buri wa kane w’icyumweru maze bakemeza igikorwa bakorera hamwe.
Ngo kugira ngo babone ubwisungane mu kwivuza cyangwa bagire itungo mu ngo za bo, bapatana umurima wo guhingira amafaranga , maze ayo bakuyemo bakayifashisha. Guhaguruka agakora, byatumye Mukeshimana ubwe agera ku mihigo yo gutunga matora, telefoni, no kubahiriza gahunda za Leta zisaba amafaranga.
Uyu mugore aragira inama bagenzi be baheranywe n’ubukene bitwaje kubura igishoro, ababwira ko « igishoro cya mbere kiri mu maboko ya bo no mu bitekerezo byabo ». Arabasaba rero kwitabira gukorera hamwe n’abandi kuko byubaka mu bitekerezo no mu butunzi.
Umurerwa Marie, umukozi mu karere ka Kamonyi, ushinzwe uburinganire n’iterambere ry’umuryango, arashima intambwe abagore bo mu Cyambwe bamaze kugeraho babikesheje gukoresha amaboko ya bo. Aragira ati”burya iterambere ryiza ni irishingiye ku bushobozi bw’urikora”. Akomeza avuga ko ibyo abagore bo mu Cyambwe bamaze kugeraho ari urugero rufatika rw’abiteje imbere bahereye kubyo baafite.
Ngo buri wese yakagombye kumva ko ashobora gutera imbere yifashishije duke bafite, bagakoresha amaboko n’ubwenge bwa bo, aho kwisimbukuruza ngo batekereze imishinga iri hejuru badashoboye kuko iyo ihombye basubira hasi. Arasaba buri kwibumbira hamwe n’abandi mu mashyirahamwe, mu matsinda no mu makoperative kuko ari byo bizamufasha kuzamura umuryango we.


text:
Nubwo bwose kwiga ururimi rw’amahanga bisaba umwanya n’umwete, bishobora gutuma ufungurirwa amarembo bikaguha n’amahirwe yo kumenya imico y’ahandi. Ikibabaje n’uko ingorane abantu bahura nazo biga indimi, bituma bamwe babireka imburagihe bitwaza impamvu nko kuvuga ko Icyongereza ari ururimi rukoreshwa ku Isi , umuntu akavuga ati :’’Nirwo rurimi rwonyine nkeneye kwiga ».
Nubwo bwose ushobora kubaho mu buzima bwawe ukoresha Icyongereza gusa, menya impamvu 10 zikurika zatuma wiga ururimi rw’amahanga nk’uko tubikesha urubuga rwa Linguim.
1. Kugira amahirwe yo kubona ubunararibonye ku kazi
Iyo umaze kumenya ururimi rw’amahanga uba ufite amahirwe menshi yo kubona akazi, kuko hazaba abantu bakeya bapiganira umwanya kubera kutuzuza ibisabwa haharimo no kumenya ururimi rw’amahanga. Bitewe n’uko Isi igenda iba nk’umudugudu, ibigo byinshi byifuza gukoresha abantu bavuga indimi nk’ebyiri cyane cyane nk’abavuga ururimi rw’Icyongereza bashobora no kuvuga Igifaransa, Icyesipanyoro, Igifaransa, Ikidage n’izindi ndimi zamamaye.
Imibare yerekana ko abakoresha bahemba abakozi bavuga indimi zirenze 2 hagati ya 5 ku ijana na 20 ku ijana buri isaha irenzeho ugeranije n’abandi bakozi batazizi. Urugero umukozi uzi ururimi rumwe , ashobora guhembwa amadolari 12 ku isaha igihe uzi indimi nyinshi we ahambwa amadolari 14 ku isaha. Niba ushobora kuvuga neza ururimi rushya, ushobora kuba umusemuzi wigenga uhembwa neza (umusemuzi wo muri Leta z’Unze Ubumwe za Amerika abona byibura amadolari ibihumbi 6 ku kwezi).
Nubwo bwose waba wishimiye akazi ufite, kumenya ururimi rushya bishora kuguha ubunararibonye ku kazi, ukaba wabona umwanya mu kigo gisaba abavuga indimi zirenze 2 kandi gihemba neza.
2. Kunononsora imivugire y’ururimi
Ubushakashatsi buvuga ko kumenya ururimi rushya bikongerera imivugire myiza y’ururimi rwawe rwa gakondo. Uburyo wiga ururimi rushya bituma ubwonko bwawe bugenzura amagambo ku buryo abantu benshi bobona ko badafite imbogamizi nyinshi yo gufata mu mutwe amagambo, nyuma y’uko bize ururimi rw’ahandi. Indimi zose zo mu mahanga siko zose zifite igisanira cy’amagambo mu Cyongereza, kuri ibyo rero ugira ubumenyi bwo kumenya uko uvuga ibintu n’ibikorwa.
Iyo wiga ururimi rushya, ugomba guhuza ijambo rishya n’irindi usanzwe ufite mu nyunguramagambo y’Icyogereza. Iyo ukoze ibyo, uba wongeye ubushobozi ubwonko bwawe bigatuma bukora neza. Iyo ukoze ibyo uba wongeye ubwonko bwawe ubushobozi mu buryo buziguye butuma bukora neza aho ijambo ryose uvuze rihuzwa n’irindi ryo murundi rurimi. Ushobora kubona ukuntu bikworohera gukora interuro, kuko ururimi rwawe rushya rugufasha kugira ubumenyi bwo guhanga no kwisobanura. Abahanzi b’ibyamamare, abanditsi b’ibitabo n’indirimbo bo mu gihe cyacu bavuga indimi zirenze rumwe.
3. Kwongera ubuzima mu rukundo
Iyo umenye ururimi rw’amahanga, umenya n’indi mico, bikakwongerera amahirwe arenze inshuro ebyiri yo kubasha kuvugana n’inshuti yawe utashoboraga kuvugana mbere. Niyo waba utashaka gushaka inshuti y’inkoramutima yo mu mahanga utashoboraga kuganiriza mbere, ubushakashatsi bwerekanye ko abakoresha ururimi rw’Icyongereza bakururwa n’abantu bavuga ururimi rwa kabiri , kuko ibyo byerekana ko ari abanyabwenge kandi basobanukiwe n’indi mico. Ibyo ariko ntibisobanura ko kumenya interuro z’imitoma bizakuzamura mu ntera y’ubureshyi, ariko ko ushobora kuvuga ururimi w’iyizeye bigatuma bakwibazaho kandi ushobora kugirana n’abandi ibiganiro.
4. Kunezerwa mu ngendo zawe
Gutembera mu mahanga bishobora kuguha ubumenyi utazibagirwa mu buzima bwawe, ariko ibyo nabyo bigutwara amafaranga atari makeya. Niba witeguye gukoresha amadolari menshi ujya kuruhuka, ni byiza ko uzashobora kuvugana n’abatuye icyo gihugu no kuvanamo ibyiza mu bumenyi bwawe, hagati aho uzabasha kumenya ibibera muri ako gace.
Uzabona ko bizakworohera kuyoboza inzira ugomba kunyuramo niba uwo uyuboza yumva ururimi uvuga. Ntibisaba ko ubanza kumenya ururimi neza cyane mbere yo gukora urugengo ahubwo, bigusaba ko umenya amagambo y’ibanze azagufasha kugera kure.
5. Kwimenyereza umuco mushya
Niba ufite igitekerezo cyo kuva mu gihugu ugiye mu kindi, ni byiza ko wamenya ururimi gakondo rwaho ugiye. N’utagira ubushobozi bwo kuvugana n’abo uzaba uri kumwe nabo, bizakugora kumenyera aho uzaba uri, kubona akazi no kugira inshuti. Niba ushaka gukomeza kubaho nk’uko ubyifuza, uri mu gihugu aho ururimi rw’Icyongereza atari rwo rukoreshwa aho ngaho, bizakubera ngombwa ko wiga ururimi rw’ahandi. Niyo wajya ahantu abantu benshi bavuga ururimi rw’Icyongerza, kumenya ururimi gakondo rwahongaho bizakugirira inyungu.
6. Kuziba icyuho hagati y’abagize umuryango wawe
Ntibikunze kubaho ko abantu bakuru baturuka mi miryango ifite uruhurirane rw’imico myinshi badakunze kumenya ururimi ry’Icyongerza. Ariko nyamara kuvugana n’abakwegereye hari igihe biba ingorabahizi, kutumvikana bishobora kubangamira ibihe byiza byo mu mateka y’umuryamgo. Ahandi ariko, niba ushobora kumva no kuvugana n’abakwegereye, inama n’iminsi mikuru uzabyitabira, kandi ntabwo uzumva uhejwe igihe uzumva umuntu yumva indirimbo cyangwa akurikira ibiganiro kuri televisiyo y’ahandi.
7. Kubasha kwitabira uburyo bushya bwo kuruhuka
Niba waba waratereye ijisho kuri televisiyo y’ahandi, ukibaza uti :’’Birashoboka ko biriya bintu bisekeje, iyaba nabashaga kumenya icyo bariya bantu baseka’’, n’uko rero uba wacitswe n’igihe kimwe cyo kwishimisha mu byuzima bwawe, gusa kuko utazi urwo rurimi. Kumenya urundi rurimi rwo hanze bizagufasha kumenya no gusobanukirwa muzika na filimi utigeze umenya mbere. Kumenya ururimi rw’amahanga bizagufasha kubasha kumva no gukurikira imirongo myinshi y’ama radiyo na televisiyo zo kw’Isi, bizagufasha kuruhuka.
8. Kwamamara bihagije
Kumenya ururimi rw’ahandi biguha ubushobozi bwo kugera ku bantu benshi. Niba ukoresha internet, ukubaka urubuga nko mu rurimi rw’Icyesipanyoro ni urugero, bishobora gutuma ugira abantu benshi bagusura. Niba uri umuvugabutumwa cyangwa undi wese utanga ubutumwa, kumenya ururimi rurenze rumwe bigufasha kugera ku ntego yawe. Uba ubashije kuziba icyuho cyo kutamenya indimi, kandi bigufasha kugira abantu benshi basura urubuga rwawe bityo n’ubutumwa bwawe bukamamara.
9. Kumenya neza imitekerereze y’abantu n’imico
Nkuko ururimi ari bumwe mu buryo bwo kuvugana, kwiga urundi rurimi bishobora kwongera uburyo abantu batekereza kandi bavugana. Ibigo byinshi by’ubushakashatsi byibanda ku myigire y’imitekerereze y’imvugo n’icyo bihuriyeho. Ubumenyi mu kumvikana bigufasha kumva buri kantu kose k’umuco niyo byaba bitari mu rurimi rwawe rwa gakondo.
Nyuma y’amezi menshi uganira n’abantu mu rurimi rw’amahanga wamenye vuba, ubasha kubona ibintu by’umwihariko by’imico n’imyifatire n’ukuntu bihuzwa n’uburyo bwo kuvuga. Niba ushishikajwe n’imitekerereze kandi ushaka kumenya bihagije ibiranga amoko n’imico bitandukanye , kumenya ururimi rushya ni uburyo bwiza bwo gukora.
10. Kugira icyizere mu buzima
Bishingiye ku bumenyi bw’imico buherekejwe n’ubumenyi bw’ururimi rw’amahanga, bikunze kuba ko umuntu umaze kumenya indimi nk’ebyiri yiyumva ndetse akibona mu byizere bibiri icya kimwe. Ku bantu benshi ibi birema mu bantu umutima mushya, kandi bashobora kumva ko bisanga aho bari hashyashya bakurikira ibibera aho batari basanzwe batuye mbere.
Kumenya ururimi rushya rw’ahandi ni uburyo bumwe bwo kubona ibintu mu bundi buryo iyo uhuye n’ihezwa cyangwa se iyo uhuye n’imihindagurikire y’imibereho.


text:
Ibisakuzo
Agatiritiri kaje kaduruza, kaje kuzatina umugabo-Umusoro. Akavumu k’iwacu ni Mbimburamahina-Umusore ubungira inkumi. Fata agahini mfate akandi tujye gusekura umutanoga. Umusenyi. Fata inkoni ngufi turagiye ku manga-Umusigati. Ibuguti ibuguti-Umusore ubugutana ingabo. Inka zanjye zaragiye zigarukira mu mpinga y’abankunda-Umuyaga. Kavumbutse kavuga amangenge-Umuvumbuko w’intare. Kavuye aha kabatinatina kagera mu gahinga kakibatinaguza-Umusoro. Kirisha amazuru-Umuvuba. Kubira so hepfo mukubire haruguru […]
Ibisakuzo
Kwa Bukoco barakocagurana-Urusyo n’ingasire Sogokuru aryoha aboze :Umuneke Kati kaci kati hwi!:Agaca mu nkoko Kashira amanga karakanyagwa: Agacumu kica inkurikirane Akari inyuma ya Ndiza urakazi: Inyana mu nda ya nyina Karirashe kariterura karaswayo: Urukwavu rw’ishyamba Kuba ahirengeye siko kwumva:Agasongero k’inzu Mama arusha nyoko amabuno manini:Igisabo Nyirabyuma ndashya umugongo :Urusenge Ca bugufi: Umugabo mu cyanzu
Ibisakuzo
Nkubise inkoni hasi ndi mu gikari intanga ikambere-Amazimwe yo ku Rurembo. Nagutera umututu utigita:Ibere ry’inkumi Hepfo macibiri haruguru macibiri:Amabondo y’ihene. Kati baaaa, kati bambari:Akuho ku kabindi Kagema ijuru;Akumba k’urukoma Karagonda isebeya:Akarizo k’ihene Ingobyi ngari ni yo impekera abana;Ubwato Karashubera;Agati mu ruzi Ntoye umuhoro ntema icyo ntari buce;Amazi Barateka ntibaminina:Amazi y’inyama
Ibisakuzo
Nyiramangiringiri nyiri amaso munani: Urutete Mpagaze ku gasozi mbona abagore bambaye impeta bose: Uruyange rw’amashaza Iwacu twikwije impindu twese: Imirizo y’imbeba Igira inyuma y’inzu ukube ino: Imigondoro y’ibishyimbo Imisozi irashya Rukaba yo ntishya: Urutare Ruvuzo ikwirukana mu nka: Imvi zikuye umusatsi w’ubuto Ibuguti ibuguti: Impyisi ibugutira umupfu Ibuka hakurya: Utuzu tw’abashumba Turatemba shyashyari: Utuzi ku […]
Ibisakuzo
Aho Mutara na Mutaga barasaniraga n’ubu haracyatorwa inkurwe:Uruhara rw’umusaza Agakecuru ka;anutse i Nyarushurushuru kiteye imirwa munani:Intete zibigori Rukandagiramabere rwa Magurumunani Rukara iryamiye umukumba:Imisoto y’ikigega Inyabutatu ya butanu ku ngoyi imwe.-Imyungu ku ruyuzi Abana banjye barara bahagaze bwacya bakaryama.-Imyugariro Shirika amazinda ngutume ikuzimu:Umucaca mu iriba Hapfuye Senkopfu hasigara Semfunda:Umugondoro w’igishyimbo Gaju iriruka nkirenga:Umukenke Nagutera ikigira izina […]
Ibisakuzo
Nyirimbirima na Mwemanyi baciye aho bagomagira :Amata n’umutsima Umugabo urimbana impuzu ku mpinga ya Gihubuke:Ikinyabwoya Rutumba ruturitse rw’i Buganza irangana iki ?: Akaguru k’urushishi Kararima na Mwimanyi:Akanyoni gatwawe n’amazi Ngeze mu gahinga mfunga feri:Akarizo k’ihene Karatona ibwami :Akagori Hepfo isanane haruguru isanane :Amano y’inanga Igira hino ngusekere : Soya akaranze Igihugu cyose iya bitatu :Amashyiga Icara nkubwire :Amavunja
Ibisakuzo-Sakwe sakwe: Ndaguteruye ndakwesa,urahindukira urandeba…
Sakwe sakwe: Hakurya ni umukoki, hakuno ni umukoki - Soma: Ikibuno Sakwe sakwe: Karaguza indwi katagira n’imwe - Soma: Agasuzi Sakwe sakwe: Karavugira ibuhanika - Soma: Ingasire Sakwe sakwe: Kera imbere, kakirabura inyuma, kagatona i bwami - Soma: Igitoki Sakwe sakwe: Kirisha amazuru - Soma: Umuvuba Sakwe sakwe: Ndaguteruye ndakwesa,urahindukira urandeba - Soma: Ubunyereri Sakwe […]
Ibisakuzo
Sakwe sakwe: Ngeze mu irembo ndasitara Soma: Urugo udasangamo nyoko Sakwe sakwe: Urarenga mpinguka Soma: Umusaza n’umwana Sakwe sakwe: Zishotse zitendeje, zikuka ziteye hejuru Soma: Aabavomyi Sakwe sakwe: Akababaje umugabo kamurenza impinga Soma: ifaranga Sakwe sakwe: Nyangufi arasekura uburo Soma: ifundi mu murama Sakwe sakwe: Fata umuhoro mfate undi tujye gutema ibidatemeka Soma: amazi Sakwe […]
Ibisakuzo
Rwamirenge i Bugoyi:Isake y’inkoko Zabukatakata zabunombanomba:Inyambo z’umutindi Mutamu irarenze n’iyayo:Isha mu mukenke Inzovu rubunga itaha mu mwobo:Ikidasesa Ingobyi ngari ni yo impekera abana:Ubwato Kakubagurira:Agahinzi kamwe mu murima Hirya nakubira no hino biracubangana:Amabondo y’ihene Nyiraforongo:Amarira y’imbwa Ubutunguru bubiri bwambutse ingezi:Amaso Nagutera amacumu yacuzwe n’intoki:Amasuka Rugambarara ati ndinda tujyane: Amata n’umutsima Abana ba mukeba bambaye imigoma bose:Ibigori […]
Ibisakuzo
Nyiramahenagurwa:Urutare rwo ku nzira Wambukije umwami utagira amaguru:Urusyo Kati mbagira butimbo:Agahanga k’ifumberi Mu gikombe ngo gi !:Umuhazi ugwanye umuguta Ibuguti ibuguti:Umugore ubuguta mu nkanda Nagutera ikigira izina ntikigire ibara:Umuyaga Inyuma y’inzu zirabyina inkora:Urugoyi rw’ibishyimbo Nyabukongoro yamaze inka i Murera:Uruhabuzo Nagutera igongo ikeba amazi:Uruho Bwiza bupfuye ubusa:Uruhu rw’imbwa Ingurukira y’umuvumu yameze mu kivure:Urusogo mu mukokwe Rukara […]


text:
Umuhanzi w’umunyarwanda, Captain Simoni Kabera usanzwe aririmba
indirimbo zihimbaza Imana mu njyana ikunzwe na benshi ya Country,
akomeje kwigarurira imitima y’abatari bake bitewe n’uburyo yicisha
bugufi ugereranyije n’abandi bahanzi.
Inkuru dukesha isange.com ivuga ko rimwe mu mahurizo akomerera
abahanzi batangiye kwiyumvamo akanyabugabo ari "Uguca Bugufi".
Kubona umuhanzi abasha gukurura abantu abazana mu rusengero cyangwa se mu birori runaka, bigaragaza imbaraga ziba zikubiye mu bihangano bye
dore ko iyi akenshi usanga ari iturufu abahanzi bakunda kwitwaza
akenshi ugasanga barabaye imbonekarimwe.
Simon Kabera, ni umwe mu bahanzi bakuru, bakomeye kandi bubashywe. Uyu mugabo w’umugore n’abana babiri, Ni umwe mu bahanzi basoje amashuri makuru kandi unafite icyubahiro mu ngabo z’u Rwanda dore ko kuri ubu afite ipeti rya Captain.
Iyo umureba yinjiye mu nzu y’Imana usanga ibyo byose abyirengagije
ntibimubuze kuba nk’abandi basanzwe. Iyo kandi atumiwe mu giterane
runaka nta mananiza ashyira ku wamutumiye. Ibi usanga akenshi
binyuranye n’imwe mu myitwarire ya bamwe mu bahanzi bagenda bagaragaza iyo batumiwe cyangwa se bageze mu nzu y’Imana.
Kuba uyu muhanzi aca bugufi, usanga icyizere abantu bagiye batakariza
bamwe mu bahanzi bakomeye cyangwa se abakizamuka, cyose bakigarura
bakakimushyiraho bityo n’ibyo aririmba bigaherako bibakora ku mitima
koko.
Kugira ubuhamya bwiza ndetse no guca bugufi byari bikwiriye kuba
intwaro ya mbere yifashishwa n’umuhanzi cyangwa se umukozi w’Imana aho
ava akagera.


text:
Abayobozi bo mu Karere ka Gakenke bemeza ko akagoroba k’ababyeyi gakozwe neza kaba igisubizo ku mutekano muke kuko gatangirwamo inyigisho zitandukanye zafasha abaturage bakitwara neza birinda ibyahungabanya umutekano, ariko gasa nk’aho kasinziriye mu mirenge yose.
Akagoroba k’ababyeyi katangijwe na Minisiteri y’Uburinganire n’Iterambere ry’Umuryango mu ntumbero yo kubaka umuryango nyarwanda abagabo, abagore n’abandi bantu bakuze baganiraga ku makimbirane, ihohoterwa rishingiye ku gitsina, imyitwarire y’abashakanye, kwirinda ibiyobyabwenge n’imiryango irimo ibibazo by’ubwumvikane buke bakafasha kubishakira umuti.
Mu nama y’umutekano yaguye yabaye tariki 28/11/2013, Col. Sekamana ukuriye ingabo mu Turere twa Gakenke, Burera na Rulindo n’igice cya Nyarugenge asanga impamvu zituma ibyaha biba hari igihe biterwa n’inzego zo hasi zidakora inshingano zazo uko bikwiye, yibaza ukuntu umukobwa ageza igihe cyo kubyara akajugunya umwana nta muntu n’umwe mu mudugudu uzi ko atwite.
Umuyobozi w’Akarere ka Gakenke, bwana Nzamwita Deogratias ngo akagoroba k’ababyeyi gakora neza kakemura byinshi mu bihunganya umutekano harimo ubusinzi, amakimbirane hagati y’abashakanye no gukuramo inda, abana bakabajugunya. Yasabye abayobozi b’imirenge kubyutsa utwo tugoroba tw’ababyeyi tugakora kuko bigaragara ko tutagikora.
Ati: “Akagoroba k’ababyeyi ni gahunda ya Leta, ntiyaza ngo isinzire gutyo kandi ari ibyo dushinzwe … mu minsi mike tuzaza muri inspection [igenzura].”
Nubwo gutoborera umuyobozi w’akarere ko utugoroba tw’ababyeyi tudakorwa bisa nk’ibigoranye, ariko bemeye ko twasinziriye, uretse hamwe na hamwe mu Murenge wa Kivuruga; nk’uko n’umuyobozi w’akarere ubwe abyemeza.


text:
Umuraperi Nyarwanda Bull Dogg avuga ko hari bamwe mu barapei yita ‘abana’ baba bashaka kwikuza ngo bishyire hejuru kandi ntacyo baraba cyo, ndetse kandi akavuga ko mu buzima bwe yikundira guhangana.
Aba baraperi atifuza kuvuga mu mazina akabita ‘ubuhinja butoya’, ‘gikumi’ n’andi mazina Bull Dogg avuga ko ari bo agarukaho cyane mu ndirimbo ye nshyashya yise “Coup d’Etat”. Gusa anavuga ko muri iyi ndirimbo anavugamo abandi bantu yita abanzi be.
Bull Dogg ahakana ariko ko muri iyi ndirimbo atavugamo abahanzi baririmbana mu itsinda rya Tuff-Gang cyangwa se undi muhanzi uzwi babanye neza wese.
Mu kinganiro na IGIHE, Bull Dogg abajijwe niba atari Jay Polly cyangwa undi murapei uzwi cyane yaba yarashatse kwibasira muri iyi ndirimbo ye nshya yise ‘Coup d’Etat’, yagize ati :”Si na Jay Polly nigeze nyitera (Beef) navugaga abandi baraperi batandukanye b’abana nagiye nterura, mbese bw’ubuhinja butoya muri Rap bagashaka kwishyira ahantu hatandukanye, n’abandi b’abanzi.”
Umunyamakuru amubajije guterura umuntu icyo bivuga, Bull Dogg avuga ko umuhanzi yita ko yateruye ari uwaje kumusaba ko baririmbana wese ndetse n’undi yaba yarafashije mu zindi nzira nk’izo z’ubuhanzi akagira aho agera. Bull Dogg yagize ati :”Ni abo ngabo mba mbwira abo batindi twakijije amaso ariko ni indashima.”
Bull Dogg uheruka kuvugira ku rubyiniro muri kimwe mu bitaramo bya Roadshow ati :”Abanzi bazijyeho” avuga ko ayo magambo nta kibazo yagombye guteza.
Avuga ko abafana be ahubwo baba bamutegerejeho amagambo nk’ayo agira icyo abwira abamwanga. Bull Dogg yagize ati :”Oya abafana banjye baba bankunda. Baba bategereje ko hari icyo mbwira abanzi banjye baba bavuga bati :’Double G bariya baginga, bariya banzi bawe baragusumbuwa kuki ntacyo ubabwira ? Iyo mbwiye umwanzi wanjye birabashimisha.”
Bull Dogg ukunda kwiyita ‘Semwiza Sembyariyimana bibero bikingiye abarwanyi’, asoza ikiganiro avuga ko yikundira guhangana ; agira ati :”Nkunda Beef.”
Bull Dogg kuri ubu ari mu irushanwa rya Primus Guma Guma Super Star, afite nomero 5.


text:
Amateka
Hari mu mwaka wa 1992,mu mutambagiro w’umunsi mukuru w’Isakaramentu Ritagatifu.Uwo munsi,hari abarwayi bakiriye mu isengesho ryo gusabira abarwayi ryabereye mu kigo nderabuzima cya Ruhango aho bari bategura isengesho ryo gusabira abarwayi mu rwego rwa paruwasi.Nyuma y’ibyo,abari mu muryango wa  > bafatanije n’abamamazabutumwa mu gikorwa cyo kwigisha Ivanjili na Padiri Stanislas Urbaniak wo mu muryango w’Abapalotini wari padiri mukuru w’iyo paruwasi. Ibyo byatumye haboneka abantu benshi bagarukiye Imana,kandi abakristu benshi bagaragaza icyifuzo cyo kugira ababunganira kugirango bashobore gushing imizi mu kwemera.Uko kugarukira Imana kwagiye gutuma haboneka n’abantu bagiye bakira kuri roho,bakabohoka ku ngoyi bari baraboshywe na shitani,biyunga n’Imana na bagenzi babo,abandi bakira uburwayi bw’umubiri n’ubwo ku mutima. Hanyuma abagize iryo tsinda biyemeje kujya bunganira,buri wa kane w’icyumweru abaza mu isengesho bashaka gukira uburwayi bunyuranye.Kandi buri cyumweru cya mbere cy’ukwezi kigirwa umunsi w’isengesho ryo gusabira abarwayi no gusabira ibindi bibazo binyuranye. Ibi byatumye Ruhango yamamara,bituma havuka n’igitekerezo cyo kuhubaka ahantu abantu bajya bahurira n’Imana kandi bakiyunga nayo.Ku bw’ingabire y’Imana icyo gitekerezo cyaje gushirwa mu bikorwa,aho hantu bahita >.Ku italiki ya 6 Ukuboza 1998 ni bwo Musenyeri Anasitazi Mutabazi,wari umushumba wa Diyosezi ya kabgayi,yahaye umugisha urwo rugo,atanga n’uruhushya rwo gushengerera Isakaramentu Ritagatifu igihe cyose(amanywa n’ijoro)muri shapely y’urwo rugo.
- 4773 reads


text:
Urubyiruko rugera kuri 40 rwatangiye urugerero, mu murenge wa Kigabiro, Akarere ka Rwamagana, ruri kubaka amacumbi y’abarimu, agizwe n’ibyumba umunani n’ubwiherero bune.
Ubwo Minisitiri w’Intebe, Dr. Pierre Damien Habumuremyi, yasuraga uru rubyiruko, agashyira ibuye ry’ifatizo ahubakwa ibyumba by’amacumbi y’abarimu, urubyiruko ruri kubyubaka rwaturutse mu tugari twa Cyanya, Bwiza, Sovu na Sibagire rwatangaje ko rukora ibi bikorwa rubyishimiye kuko biri mubyo bahize basoza itorero umwaka ushize.
Kayitesi Clementine, umunyeshuri twasanze ari mu gikorwa cyo guhereza umucanga abafundi, yadutangarije ko ibikorwa barimo ari ibyo kwiyubakira igihugu, umuntu akora nta gihembo icyo aricyo cyose.
Amwe mu magambo yakoreshwaga n’urubyiruko ruri ku rugerero rwagiraga ruti “ Ku rugerero nta kujenjeka, tugire ubukire tubugereho vuba twihuse”.
Umukuru w’itorero ry’Igihugu, Rucagu Boniface, yasabye urubyiruko gukorana bishimye akazi barimo ko kubaka igihugu cyababyaye.
Urubyiruko 40 ruri ku rugerero kuri site ya Rwamagana A, ku kigo cy’amashuri cya Espoir rufite gahunda yo kurangiza kubaka ibyo byuma by’amashuri bikarangira.


text:
Mu nyandiko umuyobozi w’Ishami ry’Umuryango w’Abibumbye ryita ku Muco n’Ubumenyi (UNESCO) Irena Bokova yageneye umunsi mpuzamahanga wo kuzirikana umurage w’amashusho n’amajwi uba tariki ya 27 Ukwakira, yavuze ko umurage dukura mu mashusho n’amajwi (audiovisual) uhatse ubukungu bwinshi ariko iterambere muri tekinike rigasa n’iryangiza imiterere y’ibikoresho bishobora gusoma ayo majwi n’amashusho.
Avuga ko kubungabunga ubusugire bw’uyu muco ari ikintu gikomeye, gisaba uburyo buhenze kuko muri iki gihe hakomeje kugaragara kwangirika gukabije k’uwo murage.
Kubera iryo yangirika rikabije, yagize ati “ tugomba gushyiraho uburyo bwo kumvikanisha ibikwa ry’uwo murage, tukanashyira imbaraga mu bufatanye mpuzamahanga kuko igihe gikomeje kutwicira uyu murage.”
Bokova avuga ko UNESCO iri mu rugamba rwo kurinda imirage y’ubwoko bwose harimo ibitabo, inyandiko, ibya kera, ibikorwa by’ubukorikori, amashusho agaragaza umuco n’amateka n’ibindi.
Mu rwego rwo gushyiraho ubwumvikane mu baturage bose, ngo hakenewe ibiganiro mpuzamico kugira ngo hirindwe ubushyamirane bujya buboneka hagati y’abadahuje imico n’amadini.
Iyi nyandiko ikomeza igira iti “Umurage uva mu majwi n’amashusho, ni wo ukubiyemo ibintu byose bigaragaza umwimerere n’ibyo twibuka kuko amajwi n’amashusho bifatwa nk’ubuhamya bw’umwimerere ku mico yose ya kiremwamuntu aho iva ikagera, kandi hakaba nta kindi gishobora kugaragaza ibi kurusha amajwi n’amashusho”.
UNESCO ibinyujije muri gahunda zayo z’umuco n’ikiganiro cyitwa « Mémoire du Monde », ikomeje gufasha ibihugu byose mu kurinda ubusugire bw’imirage yabyo igaragara nk’ikomeje kugenda itakara.


text:
Muri gahunda yo kwimakaza imiyoborere myiza, ubuyobozi bw’Umujyi wa Kigali bwasuye abatuye Akarere ka Gasabo mu mirenge ya Bibare, Kibagabaga na Gatovu baganira ku bibazo bafite banungurana ibitekerezo.
Nzeyimana Innocent, Umuyobozi w’Umujyi wa Kigali wungirije ushinzwe imari n’ubukungu, yabwiye abanyamakuru ko ari gahunda yo kwegera abaturage bakumva ibabazo bafite bakanabafasha kubikemura.
Dusengimana Vedaste wo mu Murenge wa Bibare yagaragaje ikibazo cy’uko babujijwe kubaka inzu bari baratangiye kandi bafite ibyangombwa, icyakora umuyobozi waho avuga ko Dusengimana yagiranye ikibazo n’abaturanyi ku mbago zo kubaka uruzitiro ; ubuyobozi buvugaa ko kizakemuka vuba.
Uwizeyimana Rosemary utuye mu Murenge wa Kimironko, we ngo afite ikibazo cy’uko ababana badasezeranye akenshi batagira ububasha ku mitungo bityo ko we bimuhangayikishije.
Yasobanuriwe ko agomba gufata iya mbere mu gushishikariza umugabo bagasezerana, akanifashisha inzego zirengera abagore byananirana akitabaza ubuyobozi.
Mukasine wabajije ikibazo cy’uko atabona ibyangombwa by’ubutaka bw’inzu yaguze kandi yarabimenyesheje akarere ntikabikemure, umuyobozi ushinzwe imari n’ubukungu mu Mujyi wa Kigali, Nzeyimana yamusabye guhurira na we ku Karere ka Gasabo bagakemura icyo kibazo.
Ibindi bibazo byagarutsweho ni ibya ruhurura zifungwa na bamwe mu baturage izindi zikangirika. Ikindi ni icy’abatuye mu bishanga babonye ibyemezo bya mbere bitari ibya burundu bibemerera gutura, kuri ubu bakaba batarimurwa cyangwa ngo bahabwe ibyangombwa bibemerera gutura burundu kuko aho batuye hatemewe.
Abana b’imfubyi za Jenoside bo mu Mudugudu wa Bibare na bo babajije impamvu batanditsweho inzu bahawe na FARG, ubuyobozi bw’Akarere ka Gasabo bubabwira ko iki kibazo kizakemuka bakareba abajya bandikwa ku nzu kuko babana ari imiryango y’abana benshi.


text:
Ngororero: abakorana na Community Policing barasabwa kudahutaza abaturage
Muri iki cyumweru cyahariwe Community Policing, umuyobozi w’akarere ka Ngororero arahamagarira abatorewe uwo murimo bayobowe n’abakuru b’imidugudu kudahutaza abaturage mu gukemura ibibazo byagaragaye no gutanga amakuru bafitiye ibimenyetso mu rwego rwo kutabangamirana.
Bamwe mubaturage bo muri aka karere bakomeje kuvuga ko abakora uwo murimo bazwi ku zina rya policing (polisingi) bagira uruhare mu kurenganya abaturage babogamira kubo baziranye cyangwa ababahaye ruswa icyo bo bakunze kwita “akantu”.
Mubiganiro bitangwa hirya no hino muri urwo rwego, abayobozi b’akarere hamwe na Polisi y’Igihugu barimo kwibanda cyane cyane kungingo eshatu arizo; kurwanya ibiyobyabwenge, kwirinda ihohoterwa no kurwanya ruswa, hakongeraho n’izindi nsanganyamatsiko zitandukanye.
Kumunsi w’ejo, umuyobozi w’akarere bwana Gedeon Ruboneza akaba yarihanangirije ababa bafite ingeso nkizo ababwira ko ntamwanya bagifite ari nako abibutsa ko biyemeje gukorera ubushake maze bakareka kwishakira ibihembo binyuza muburyo butemewe n’amategeko.
Karambizi Donat, umwe muri ba Polisingi bo mu karere ka Ngororero akaba yaradutangarije ko hari bakeya bitwara gutyo mugutanga amakuru mubunzi no kuri polisi, ariko ngo iyo bagenzi babo babimenye bajya kubanyomoza bityo ikizere bagirirwaga kikagabanuka, bigatuma abandi bagira ubwoba bwo kwaka akantu.
Inshingano z’abo baturage batorewe iyo mirimo ni ugufasha gukumira ibyaha bitaraba aho batuye no gutanga amakuru kugihe mu nzego zubuyobozi na polisi.
Abadatanga amakuru kugihe baragawe hafatiwe kungero zibyabaye bikamenyakana bitinze nk’umugabo witwa Bariyanga wo mu murenge wa Kageyo wishe umugore we akanamuhamba mu kuboza 2012 bikamenyakana hashize ukwezi kose, ndetse n’abana babiri bishe ababyeyi babo bombi mu murenge wa Matyazo kandi bari bamaze igihe babahoza kunkeke ariko ayo makuru ntatangwe.


text:
Kuva kuri uyu wa gatandatu tariki ya 26/05 kugeza ku cyumweru tariki ya 02/06/2013, itorero Solution Centre Church ryateguye igiterane cy’ubuhanuzi . iki giterane ngarukamwaka cyikaba kigiye kuba ku nshuro ya gatatu, cyikazabera kuri urwo rusengero buri munsi guhera saa cyenda z’umugoroba.
Nkuko twabitangarijwe na Bishop Rev. Bagira Valens ngo intego yiki giterane uyu mwaka ni “Nyamara dufite ijambo ry’ubuhanuzi kuri mwe ”, abakozi b’Imana barimo Apostles Masasau, Ev. Sugira Steve, ba Bishop Mulisa na Joseph ndetse n’abahanzi Nelson Mucyo, Goreth na Theo Bosebabireba n’abandi ni bamwe muzagaragara muri kino giterane.
Muriki giterane Rev. Bagira akaba yakomeje atubwirako hazabaho ubuhanuzi ku rwego rw’igihugu ndetse no ku miryango, aho buri muntu uzakitabira azumva ijwi ry’Imana kandi agahabwa umugisha. Itorero Solution Centre Church rikaba ribarizwa ku Gisozi inyuma y’Urwibutso.
190 total views, 1 views today


text:
Abaturage batuye mu mudugudu wa Nkondo ya kabiri mu kagari ka Nkondo mu murenge wa Rwinkwavu mu karere ka Kayonza ngo bakwiye kubera abandi baturage urugero kuko bagerageje kwishakamo ibisubizo bibaganisha ku iterambere batagombye gutegera leta amaboko.
Abatuye umudugudu bafatanya gusukura amazu yabo
Abatuye muri uwo mudugudu babashije korozanya amatungo magufi, biyishyurira imisanzu y’ubwisungane mu kwivuza umwaka wa 2014/2015, ndetse banafashanya gutera umucanga ku mazu batuyemo ku buryo banatangiye kuyasiga irangi kugira ngo yose azabe asa.
Umukuru w’uwo mudugudu Batibuka Laurent
Kuri ibi haniyongeraho gahunda nshya batangiye yo gufashanya kugura amaradiyo kugira ngo bajye bakurikirana amakuru y’ibibera hirya no hino, kandi ibyo byose ngo babigezeho bifashishije amatsinda batangiramo imisanzu bitewe na gahunda bihaye.
Umukuru w’uwo mudugudu Batibuka Laurent avuga ko kugira ngo bagere kuri ibyo byose habayeho ubufatanye bw’abaturage bose nta n’umwe usigaye. Agira ati “Ibanga dukoresha ni ugushyira abaturage hamwe tugakotiza [tugakusanya amafaranga] tugakora igikorwa twumvikanye muri gahunda yo kwigira”
Akomeza agira ati “Muri 2011 twatanze ihene kuri buri muturage, dutanga matora, dukurikizaho igikorwa cyo gutanga amabati yo gusakara umusarane kuri buri muturage, turangije dukurikizaho igikorwa cyo gutera sima ku nzu inyuma, kubera ko abaturage baba bakeneye kumva amakuru batekereza ko twajya dutanga amafaranga 200 buri cyumweru buri muturage agahabwa radiyo”
Kugeza ubu ingo 56 kuri 90 zibarurirwa mu mudugudu wa Nkondo ya kabiri ni zo zimaze kugurirwa amaradiyo. Bitarenze ukwezi kwa 12 k’uyu mwaka n’izisigaye ngo zikazaba zayabonye nk’uko umukuru w’uwo mudugudu abivuga.
Yongeraho ko intego bafite ari uko buri rugo rwazatunga na televiziyo, ariko mu gihe bataragera kuri urwo rwego byumvikana ko n’ayo maradiyo yari akenewe cyane nk’uko Ntuyenabo Jean Baptiste wamaze kuyihabwa abivuga.
Agira ati “Ngiye kujya numva amakuru ibyabereye hanze mbimenye. Nari mfite radiyo igwa hasi irameneka. Nagize igihombo ko hari amakuru ntari nkibasha kumva ariko ubu ngubu ngiye kujya nyumva nta ngorane”
Ibikorwa abatuye mu mudugudu wa Nkondo ya kabiri bamaze kwigezaho ngo ni iby’indashyikirwa nk’uko umuyobozi w’akarere ka Kayonza wungirije ushinzwe imibereho myiza y’abaturage, Uwibambe Consolee abivuga.
Byonyine kuba nyuma y’amezi abiri gusa umwaka w’ubwisungane mu kwivuza wa 2014/2015 utangiye abo baturage bose baramaze kwishyura imisanzu ya bo, ngo ni ibigaragaza ubushake bafite bwo kwishakamo ibisubizo nk’uko uyu muyobozi akomeza abivuga. Yongeraho ko ari ibintu byiza n’abandi baturage bakwiye kwigiraho.
Ati “Icyo twasaba abandi baturage ni ukwigana uyu mudugudu, aho abaturage bamaze kwishyura ubwisungane mu kwivuza, bagaragaje ko bashaka kuba heza biyubakira amazu meza, bigurira amaradiyo kugira ngo bajye bakurikirana amakuru, barasiga amarangi kugira ngo umudugudu w abo ugire amazu asa, abishyize hamwe nta kibananira (…)”
Umudugudu wa Nkondo ya kabiri ni umwe mu midugudu ibarururirwa mu murenge wa Rwinkwavu ikunze kwitabira gushyira mu bikorwa gahunda za leta zitandukanye, nk’uko ubuyobozi bw’uwo murenge bubivuga.
Abatuye muri uwo mudugudu basaba bagenzi ba bo batuye mu yindi midugudu kujya bitabira gahunda zigamije kubateza imbere kandi bagaharanira kwishakamo ibisubizo, kuko ngo uretse kuba biri mu nyungu za bo bishobora no guhesha isura nziza umurenge wa bo n’akarere muri rusange.


text:
Mu guhe mu Rwanda buri mwaka hashyizweho umunsi wo kwita izina abana b’ingagi baba baravutse, bamwe mu bantu bagenda bibaza impamvu y’ibi ndetse n’igituma izi nyamaswa zikomeje guteteshwa hibazwa itandukaniro ryazo n’izindi nyamaswa ziboneka mu Rwanda.
Ni muri urwo rwego twashatse kubavira imuzi amwe mu mateka y’ingagi, ubuzima bwazo, uko zibaho, uko zororoka akamaro zifite ndetse n’ibindi.
Ingagi ni zimwe mu nyamanswa nini zizwiho kwitonda cyane, izi nyamanswa z’ingagi zikunze kugaragara cyane ku mugabane wa Afurika, ndetse inyinsi zikaba ziba mu Rwanda muri Pariki y’Ibirunga mu Majyaruguru y’u Rwanda.
Amakuru dukesha enchantedlearning.com avuga ko n’ubwo abantu benshi bakunze kuvuga ko ingagi ishobora kuba ari inyamanswa y’inshotoranyi cyangwa ingome, ariko siko bimeze kuko akenshi irangwa n’ubwitonzi ndetse ikaba n’inyamahoro.
Kubera ko ibice ingagi zituramo bigenda bigabanuka ,ni nako usanga nazo zigenda ziba mubuzima buzikoreye.
Imitere y’ingagi
Ingagi ifite amaboko mareramare aho usanga asumba amaguru yayo kandi ifite igihimba cyinini cyane cyigizwe n’amabere manini ku ngore.
Ubwoya bw’ingagi ndetse n’uruhu rwayo.
Ingagi itwikiriwe n’ubwoya hafi kumubiri wose keretse ku ntoki zayo, hagati mu kiganza cyayo, ku isura yayo ndetse no ku maboko yayo aho ahurira n’umubiri no munsi y’ikirenge cyayo.
Umutwe w’ingagi.
Ingagi ni imwe mu nyamanswa ifite umutwe munini kandi muremure nk’uko bikunze kugaragara ku ngagi z’ingore. Ingagi kandi igizwe n’amatwi mato cyane ndetse n’amaso mato yirabura, izwiho kuba itagira umurizo nk’izindi nyamanswa.
Amenyo y’ingagi ni 32, ifite ibijigo binini n’amenyo yayo ni manini, kimwe nk’umuntu kandi Ingagi ifite ingoyi zikikije amaso yazo.
Ingagi ifite imitekereze nk’iy’abantu irimo nko kumva, kureba, guhumeka, kumenya uburyohe bw’ikintu runaka, ndetse no gufata ibintu nk’uko kubantu biteye.
Amaboko y’ingagi ndetse n’amaguru yazo
Amaboko y’ingagi usanga nta tandukaniro afite ugereranyije n’ay’abantu, ifite intoki eshanu kandi ugasanga zitandukanye nkuko ku bantu biteye. Ikirenge cy’ingagi kigizwe n’amano manini agera kuri atanu aho ishobora gukora ibintu bitandukanye ikoresheje amaboko cyangwa amaguru.
Umubyimba w’ingagi
Ingabi z’ingabo usanga akenshi ari nini cyane kurusha iz’ingore, kuburyo usanga ingabo ikubye mu bunini ibgore inshuro zigera kuri ebyiri mu burebure bwayo.
Ingore ishobora kugeza ku buburebure bungana na metero 1.4, ndetse n’uburemere bushobora kugera ku biro 90, mugihe iy’ingabo ishobora kugira metero zigera kuri 1.7, kandi ikagira uburemere bungana n’ibiro 180 bityo ukabona ko ikubye kabiri ingagi y’ingore.
Imibereho y’ingagi
Ingagi zitungwa n’ibikomoka ku biti aho usanga zirya ibiryo byazo igihe cy’amanywa, nko kurya amababi y’ibiti n’imbuto zabyo. Abahanga batangaza ko ingagi zishobora kuba zirya amoko y’ibiti agera kuri magana abiri, zizwiho kandi kuba zirya imiswa akenshi ziba zivanye mu migina, mu minywere yazo ingagi zinkunze kunywa amazi mu rwego rwo kwimara inyota kandi ikigereranyo cy’ibyo ingagi ishobora kurya ku munsi gishobora kugera ku biro 50 ku ngagi nkuru.
Ingagi yumvikana n’abantu
Rimwe na rimwe ingagi zishobora kumvikana n’abantu biciye mu marenga. Ingagi burya ntabwo zikunda kwengeranya kuko zishobora no kubanira izindi nyamaswa mu mahoro.
Mu gihe cy’amanywa ingagi zishobora kuba ziri mu matsinda atandukanye aho zava kuri esheshatu kugeza kuri zirindwi, muri aya maysinda haba harimo ingabo ndetse n’ingore tutanibagiwe n’abana bazo ariko mu gihe bakuze mo bajya kwikorera ayabo matsinda.
Mu burambe bw’ingagi iyo irinzwe ahari abantu ishobora kugeza ku myaka 50 y’ubukure mu gihe nyamara iyo ibana n’izindi nyamashwa ishobora kugeza ku myaka 35 gusa.
Ingagi zitura ahantu hamwe zitimuka n’ubwo akenshi ziturira mu ishamba ririmo ibititi. Izi nyamaswa kandi zikunda gutura ahantu harangwa n’imvura, mubice bigizwe by’imisozi ndetse n’ahantu hagizwe n’ibishanga.
Amoko y’ingagi zitandukanye kuri ubu aracyaboneka mu bice bitandukanye by’imisozi miremire nko muri Cameroon, Republika ya Central Africa, muri Gabon, Congo Kinshasa, mu Rwanda ndetse no muri Uganda, aho usanga zitura kubutumburuke bungana na metero 1,650 kugeza kuri metero 3,800.
Igihe ingagi ibyarira
Ingagi ishobora kubyara igeze kumyaka 10 kugera kuri 12, iy’ingore ishobora kubyarira hagati y’amezi 8 ndetse 9.5 kandi ibyara inshuro eshatu gusa mu buzima bwayo. Icyana cy’ingagi gito gishobora kugira hagati y’ikiro 1.4 kugera kukiro 1.8 n’ukuvuga hafi icyakabiri cy’umwana w’umuntu wavutse. Ingagi y’ingore kandi yita ku mwana wayo mugihe akiri muto.
Icyana cy’ingagi gishobora kwiga kugenda mugihe cy’amezi abiri gusa bitandukanye cyane n’abantu, ndetse gishobora kugenda mugihe cyitageze no kumezi 9.
Kubungabunga ingagi bihagaze bite ?
Kugeza kuri ubu bigaragara ko ubwoko bw’ingagi bugenda bugabanuka akenshi bitewe n’intambara zigenda zibasira ibihugu byinshi cyane cyane ku mugabane w’Afurica. Abahanga bagaragaza ko ingagi zigera ku 50,000 zikigarara kumugabane w’Afurika.
Inyinshi muri izi ngagi ni izituruka mu Burengerazuba bw’Isi. Bigaragara ko hari gusa ingagi zo mu misozi mireremire zigera kuri 800 gusa izirenga cyimwe cya kabiri zibarizwa mu Rwanda, naho izigera ku 2,500 akaba ari izo mu misozi migufi yo mu Burasirazuba bw’Isi.
Ku ruhande rw’ u Rwanda ho Pariki y’Ibirunga iherereye mu Majyaruguru y’u Rwanda niho kugeza ubu habarizwa ingagi zo mu misozi miremire, iyi Pariki ihana imbiri n’ibihugu bya Uganda ndetse na Congo Kinshasa ariko ingagi nyinshi ziri ku ruhande rw’u Rwanda.
Ubwiyongere bw’izi ngagi ku ruhande rw’u Rwanda buterwa no kubungabunga izi nyamaswa zari zigeze mu marembera, no kuba mu guhera mu mwaka w’2005 kugeza ubu, buri mwaka Leta yarashyizeho umunsi wo kwita izina abana b’ingagi mu buryo bwo gushishikariza Abanyarwanda ndetse n’abanyamahanga kumenye ibyiza by’ingagi.
Kwita kuri izi nyamanswa bigaragara ko bifatiye runini igihugu cy’u Rwanda ndetse n’Abanyarwanda tutaretse n’abanyamahanga besnhi baza gusura u Rwanda bagenzwa no kwihera ijisho izo nyamaswa zenda gusa n’abantu.
Muri rusange nk’uko bigaragazwa n’Ikigo Gishizwe Iterambere mu Rwanda (RDB) mu mwaka wa 2010 u Rwanda rwabonye akayabo k’amafaranga angana na million 200 z’amadorari y’Amanyamerika aturutse mu bukerarugendo bwo gusura ingagim, naho mu mwaka w’2011 u Rwanda rwabonye amafaranga angana na million 257 z’amadorari y’Amerika .
Foto:genewikiplus


text:
Icyiciro cya Kabiri cya Gahunda ya “Ndi Umunyarwanda” cyatangijwe mu mirenge igize akarere ka Kirehe
Umuyobozi w’Akarere ka Kirehe Murayire Protais aratangaza ko gahunda ya “Ndi Umunyarwanda” ari gahunda yubaka abanyarwanda mu buryo nyabwo.
Ubwo kuri uyu wa 27/01/2014 hatangizwaga icyiciro cya Kabiri cya gahunda ya Ndi umunyarwanda, umuyobozi w’Akarere ka Kirehe yagarutse ku mateka mabi y’ivangura yaranze igihugu cy’u Rwanda ari nabyo byakuruye Genoside yakorewe abatutsi mu mwaka w’1994.
Umuyobozi w’Akarere ka Kirehe iyi gahunda yayigiranye n’abayobozi batandukanye barimo abayobozi b’imidugudu hamwe n’abanyamabanga nshingwabikorwa b’utugari tugize umurenge wa Gatore.
Uyu muyobozi akaba yagaragaje ko aya mateka mabi yangije ubunyarwanda nyabwo ari na yo mpamvu gahunda ya “Ndi Umunyarwanda” igamije kwigisha Abanyarwanda amahame nyakuri y’ubunyarwanda bushingiye ku bwiyunge nyabwo aho abanyarwanda bajya babana neza bakirinda icyitwa amacakubiri cyose.
Yagize ati :Icyo “Ndi Umunyarwanda” ivuze ni ukwiyumvamo isano ihuza Abanyarwanda baterwa ishema no kuba Abanyarwanda kuko nta kindi cyabahuza uretse kwiyumvamo ko bose bahujwe n’uko ari abanyarwanda.
Umuyobozi w’Akarere ka Kirehe avuga ko iyi gahunda ya “Ndi Umunyarwanda” ari gahunda yo gusasa inzobe, aho hari abari bafite ibintu bibaboshye abandi bafite inzika ariko kubera iki gikorwa kikaba kibafasha kugaruka mu murongo wo kwitwa umunyarwanda akaba ibi yabitangaje muri gahunda yahuje abayobozi batandukanye bakorera mu murenge wa Gatore.
Icyiciro cya kabiri cya gahunda ya Ndi umunyarwanda kije gikurikira umwiherero wabaye muri aka karere kuri iyi gahunda ya Ndi umunyarwanda aho wari wahuje abayobozi batanduakanye bakorera muri aka karere.
Izi nyigisho kuri gahunda ya Ndi umunyarwanda mu murenge wa Gatore zitabiriwe n’abayobozi batandukanye bakorera mu murenge wa Gatore barimo abanyamabanga Nshingwabikorwa b’utugari, abayobozi b’ibigo by’amashuri hamwe n’abayobozi b’imidugudu.
Leave a comment!


text:
Mu rwego rwo gufata neza inzibutso z’abazize jenoside yakorewe Abatutsi za zikubakwa ku buryo burabye, Akarere ka Ngoma karatangaza ko inzibutso 40 z’abazize jenoside yakorewe abatutsi 1994 ziri mu mirenge 14 ikagize zigiye guhuzwa zibe esheshatu.
Kirenga Providence, Umuyobozi w’Akarere wungirije ushinzwe imibereho myiza y’abaturage ; avuga ko hari gukorwa inyigo yo kubaka inzibutso, zikarushaho kwitabwaho uko bikwiriye. Iki gikorwa kikazakorwa n’Akarere ka Ngoma, bafatanyije n’abaturage bazashishikarizwa kwitanga kugira ngo hubakwe inzibutso zo kuburyo burambye.
Kirenga avuga ko inzibutso 40 ziri mu karere, inyinshi wasangaga zishyinguyemo imibiri mike, akaba ariyo mpamvu bifuza kuzihuza zikava kuri zikaba esheshatu. Biteganyijwe ko Imirenge yegeranye izajya ihurizwamo imibiri y’abazize jenoside yakorewe Abatutsi 1994.
Kirenga avuga ko kuzihuriza hamwe bizatuma hakoreshwa amafaranga make yagendaga mu guhora bazisana.
Kirenga avuga ko esheshatu zizahurizwamo imibiri yose, ari urwibutso rwa Kibungo, Remera, Rukira, Mutenderi, Zaza na Rukumberi, nikaba byarangiye gukorwa bitarenze imyaka ine.
Urwibutso rwa Kibungo rwarangije gukorerwa inyigo ruzuzura rutwaye amafaranga y’u Rwanda miliyoni 99.
Ubuyobozi bw’Akarere, ngo bwizeye ko igikorwa kizagerwaho uko babyifuza, ngo kuko bizeye abaturage babo ko bazabishyiramo imbaraga mu gutanga umusanzu wo kubaka izi nzibutso.
Kanzayire Jeanne, Umuhuzabikorwa wa CNLG mu karere ka Ngoma, avuga ko iki gikorwa cyo gusana inzibutso no kuzihuza, gishyizwemo imbaraga n’ubuyobozi bw’akarere ndetse n’abaturage, ngo byagenda neza cyane.
Inzibutso zishyinguwemo imibiri myinshi y’abazize jenoside yakorewe Abatutsi mu 1994 ni urwa Rukumberi rufite imibiri 30,031, urwo mu Murenge wa Kibungo rurimo 15,711, naho imibiri ishyinguwe hirya no hino mu mirenge igize Akarere ka Ngoma ni 74,612.


text:
Mu bizami bisoza umwaka w’amashuri abanza n’Icyiciro Rusange cy’amashuri yisumbuye (Tronc Commun) mu mwaka w’amashuri wa 2012 byatangajwe ku wa 18 Mutarama 2013, abanyeshuri 10 ba mbere mu gihugu batsinze Ikinyarwanda ni abo mu ishuri rya Bright Academy mu Karere ka Nyagatare mu Ntara y’Iburasirazuba.
Abo banyeshuri ni :
1. Ngoga Elias
2. Uwera Hope
3. Tuyishime Jaribu Jimmy
4. Nkuranga Daniel
5. Niyomukiza Francoise
6. Muberarugo Ellinah
7. Mwesigye Isaac Karake
8. Munyaburanga Charles
9. Rwigema Napoleon
10. Karekezi Didier
Mu gushaka kumenya ibanga baba barakoresheje kugira ngo baze ku mwanya wambere,ku murongo wa telenoni twahamagaye umuyobozi w’iri shuri adutangariza ko adafite umwanya bitewe n’akazi arimo.
Akarere ka Nyagatare iri shuri riherereyemo ni kamwe mu turere tw’icyaro tw’u Rwanda, kakaba gaherereye mu Ntara y’Iburasirazuba.
Mu bizamini bisoza amashuri abanza n’Icyiciro Rusange cy’amashuri yisumbuye (Tronc Commun) mu mwaka wa 2012, amashuri yo mu Ntara ni yo yaje imbere mu gutsindisha abanyeshuri benshi ku kigereranyo cya 90% ugereranyije n’ayo mu Mujyi wa Kigali.


text:
Umuhanzi Sano Derek umenyerewe ku izina rya Derek (umwe mu bahanzi batatu bafashaga abahanzi bari mu irushanwa rya PGGSS II kuririmba LIVE) ntakiri gukorera mu nzu itunganya umuziki yitwa Kina Music ya Producer Clément Ishimwe. Yimukiye mu nzu itunganya umuziki yitwa The Zone Records ya Producer Bernard Bagenzi ari naho yahise asohorera amashusho y’indirimbo “Sinzagusiga” yari yarakoreye (audio) muri Kina Music.
Aganira na IGIHE, Derek yavuze ko impamvu nyamukuru yatumye asezera muri Kina ari uko Producer Clément uhakorera atamuboneraga umwanya nk’uko we abyifuza. Avuga ko muri iki gihe yari ahugiye cyane mu bikorwa bya Primus Guma Guma Super Star II kandi we yumvaga ari cyo gihe cye cyo gukora. Yongeraho kandi ko na mbere y’aya marushanwa yabonaga nta mwanya uhagije Producer Clément yamuhaga nk’uko we yabyifuzaga bityo we agahitamo kwimukira mu yindi nzu.
Yagize ati :”Yari nko mu rwego rwo kugira ngo mpindure imikorere yanjye, Clément yari ahuze cyane mu bintu bya PGGSS II naramuhamagaraga nkumva arahuze nkumva bizambangamira mu mikorere yanjye ni mu rwego rwo kugira ngo nzamure imikorere yanjye. Na mbere yaho yari umuntu uhuze cyane. Abantu babiri baba bafite gahunda zitandukanye numvise byaba byiza aho kugira ngo kimwe kibangamire ikindi njyewe nagenda kugira ngo ibintu byanjye bibe byagenda neza uko mbyifuza."
Derek avuga ko atarerura ngo abibwire Clément Ishimwe ko yasezeye muri Kina, n’ubwo avuga ko akeka ko Clément abizi. Avuga ko yamwandikiye ibaruwa imusezera ku mugaragaro ariko ko yakomeje kumushaka ngo ayimugezeho akamubura. Yagize ati :”Ndizera ko abizi. Kugira ngo bice mu nzira nziza nari nakoze urwandiko rwo kubimubwira neza ariko ntabwo ndarumuha kuko ntabwo yabonekaga.”
Twifuje kumenya niba koko ibyo Derek avuga kuri Producer Clément Ishimwe ari byo nuko IGIHE tuganira nawe. Yavuze ko koko Derek nta kintu yari yaramubwiye ku gusezera kwe muri Kina Music. Yavuze ariko ko ari uburenganzira bwe kuba yasezera muri Kina ko atabimubuza.
Ku kibazo cy’umwanya, Producer Clément Ishimwe avuga atigeze aburira umuhanzi Derek umwanya ko ahubwo uyu muhanzi yifuza guhita aba icyamamare bityo akifuza gusohora indirimbo nyinshi icyarimwe ngo harimo n’izitanafatiwe umwanya uhagije wo gutunganywa neza.
Yagize ati :“We kubera gushaka kuba umustar vuba vuba, utuntu nk’utwo nitwo tumusunika cyane rimwe na rimwe akajya afata ibyemezo bihubutse. Wenda kuva muri Kina Music ni icyemezo cye yigengangaho ariko hari ibindi byemezo agira bya cyana nko gushaka gusohora indirimbo zitari ku rwego rwo kugira ngo abantu bahite bazumva.”
Clément Ishimwe yongeraho ko adashobora kuburira umwanya umuhanzi kandi ari ko kazi ke. Yagize ati :“Biramutse ari umwanya ntabwo naba narakoze Album ya King James ngo igere hariya, indirimbo za Christopher, ize (Derek) zose afite ninjye wazimukoreye, iza ba Riderman, Urban boyz n’abandi kandi sinzi ko wabura umwanya wo gukora akazi kawe gusa umuvuduko afite nibyo bidahura.”
Clément Ishimwe avuga kandi ko adatoranya umuhanzi runaka ngo wenda abe ari we yibandaho mu gukorera indirimbo ko buri wese amukorera kandi biterwa n’uko umuhanzi ateganya ibikorwa bye mu gusohora indirimbo n’urwego ariho rwo kuba yasohora indirimbo runaka mu gihe runaka.
Producer Bernard Bagenzi watangiye gukorana na Derek ahereye ku mashusho y’indirimbo “Sinzagusiga” avuga ko yari yaranze gutangaza ku mugaragaro ko asigaye ari gukorana na Derek mbere kugira ngo nibura batangirire ku gikorwa cya mbere.
Kubwa Producer Bagenzi avuga ko ibikorwa byose byerekeranye n’ubuhanzi bya Derek ubu ari we biri mu maboko. Yagize ati :”Nanze kubitangaza mbere tutaratangira gukorana ngo babone impano ya mbere, kuri iyi video ya mbere babirebereho barebe ibintu ashoboye gukora. Kandi iyi ni imwe mu ndirimbo izagaragara kuri album izasohoka umwaka utaha.”
Bagenzi avuga ko nta kibazo na gito bizateza kuba atangiye gukorana na Derek haba kuri we no kuri Producer Clément. Yagize ati :”Akazi nta rwango rubamo turanakorana cyane n’ibindi bikorwa birimo kandi nawe ntacyo apfa na Clément ni inshuti zisanzwe ni uko yahinduye imikorere.”
Indirimbo "Sinzagusiga" ya Derek, yahereyeho ajya muri The Zone


text:
Mu gihe hari hashize iminsi itageze no ku 10, inkongi y’umuriro yibasiye inzu y’urubyiniro ya Cadillac, kuri uyu wa Mbere inkongi y’umuriro yatwitse urusengero rwa ADEPR ruherereye ku Kinamba, mu Kagari ka Kamutwa, Umurenge wa Kacyiru mu Karere ka Gasabo, Umujyi wa Kigali.
Amakuru dukesha Kigali today avuga ko iyi nkongi yafashe uru rusengero ku gicamunsi cyo kuri uyu wa Mbere tariki ya 26 Ugushyingo 2012, yahereye mu gisenge hejuru ahakorera abapasiteri n’abandi bashinzwe imirimo muri urwo rusengero.
Amakuru dukesha umwe mu bayobozi b’itorero, Murera Venuste yavuze ko umuriro wabanje kubura, nyuma uje ukajya waka ugenda wiyongeza unagabanyuka kugeza ubwo umwotsi watangiye gucumba mu biro hakurikiraho umuriro.
Umuyobozi wa Korali Jehovanisi, Uwimana Mediatrice yatangaje ko bimwe mu bicurangisho bitari gukora kuko umuriro wabisatiriye cyane.
Mu byangijwe n’iyi nkongi harimo intebe n’ibikoresho bya muzika abaririmbyi bakoreshaga, ahasengerwa na ho hari hamaze gufatwa ariko ku bufatanye bwa Polisi n’abaturage babasha guhosha iyi nkongi.
Ibirebana n’uko iyo nkongi y’umuriro yaba yatewe n’umuriro w’amashanyarazi EWSA ntirabyemeza.
Amakuru dukesha bamwe mu bayobozi b’urwo rusengero ni uko rutagira ubwishingizi.
Ubwo Cadillac yashyaga bamwe ntibatinye kuvuga ko ishya rya hato na hato ry’utubyiniro riterwa ngo n’ibihakorerwa bidahesha Imana icyubahiro, aha ariko umuntu akaba yakwibaza noneho niba bikorerwa no mu rusengero.
Inkuru bifitanye isano :


text:
Ngororero: Kuba abarimu nabo bafatira ifunguro rya saa sita ku ishuli ngo bifasha mu kwihutisha gahunda z’uburezi
Ngororero: Kuba abarimu nabo bafatira ifunguro rya saa sita ku ishuli ngo bifasha mu kwihutisha gahunda z’uburezi
Posted on August 2, 2014 by admin in Umwarimu
Kuba abarimu bigisha mu mashuri yo mu karere ka Ngororero bafatira ifunguro rya saa sita ku ishuri ngo ni kimwe mu byihutishije ubukangurambaga kubabyeyi n’abana babo bakitabira gahunda yo kugaburira abanyeshuri ifunguro rya kumwanywa. Nyuma y’aho kuwa 22 Gicurasi 2014, mu karere ka Ngororero batangiye ubukangurambaga mu gikorwa cyo kugaburira saa sita abanyeshuri biga mu […]
Nyamasheke: Abarezi bahangayikishijwe n’abana bareka amashuri
Posted on August 2, 2014 by admin in Imyitwarire
Bamwe mu barezi bakorera mu karere ka Nyamasheke bavuga ko abana b’abanyeshuri cyane abiga mu mashuri abanza, bagenda bata amashuri bagiye mu burobyi abandi bagiye gukora mu cyayi mu gihe abandi bigira gukora mu birombe by’amabuye y’agaciro,cyane ko ari akarere gaturiye ikiyaga cya kivu ndetse kaba gafite imirima myinshi ihinga igihingwa cy’icyayi. Ibi babitangaje nyuma […]
I Kamonyi bishimiye amashuri ya miliyoni 129 Korea igiye kububakira
Posted on July 26, 2014 by admin in Ibikorwa
Ababyeyi n’abanyeshuri baturiye ishuri ribanza rya Kagina mu murenge wa Runda muri Kamonyi bari mu byishimo by’uko umuryango w’Abanyakoreya Good Neighbors watangiye kububakira amashuri afite agaciro ka miliyoni 129 z’Amanyarwanda azakoreshwa mu burezi bw’imyaka 12, bakabona uburezi bakeneye hafi ya bo. Iki gikorwa giteganyijwe kubakwamo ibyumba by’amashuri birindwi, ibiro by’ubuyobozi, ububiko bw’ibitabo, igikoni n’ubwiherero nk’uko […]
Kwigisha indagagaciro nyarwanda bikwiye kujyana n’uburere bwiza ku bana, “S.E MINEDUC”.
Posted on July 4, 2014 by admin in Ibikorwa
Ubwo hasozwaga ku nshuro ya karindwi icyumweru cy’uburezi Gaturika I Kabgayi mu Karere ka Muhanga, Umunyamabanga wa Leta muri Minisiteri y’uburezi ushinzwe amashuri y’Imyuga n’ubumenyingiro Nsengiyumva Albert yashimiye Kiliziya uko ishimangira ihame ry’uburezi bushingiye ku buhanga n’ubupfura. Mu ijambo rye Umunyamabanga wa Leta ushinzwe amashuri y’imyuga n’ubumenyingiro Nsengiyumva Albert yavuze ko ubumenyi mu mashuri […]
Kamonyi: Abana barasabwa gukosora amateka mabi yatumye habaho jenoside
Posted on July 4, 2014 by admin in Imyitwarire
Mu muhango wo kwibuka abarezi n’abanyeshuri bo mu murenge wa Gacurabwenge bazize jenoside yakorewe abatutsi, Inama y’igihugu y’abagore n’iy’urubyiruko yifatanyije n’ibigo by’amashuri kwibuka; maze bibutswa uruhare urubyiruko n’abagore bagize muri jenoside, basaba abana kwirinda amacakubiri. Umuhango wo kwibuka wabaye tariki 2 Nyakanga 2014, ubera ku Rwibutso rwa Jenoside rw’akarere ka Kamonyi, ruherereye mu kibuza […]
Ruhango: Kugaburira abanyeshuri, igisubizo ku bana b’abakobwa bashukwaga
Posted on July 3, 2014 by admin in Ibikorwa
Umuyobozi w’akarere ka Ruhango wungirije ushinzwe imibereho myiza y’abaturage ngo nta mwana uzongera gushukishwa ibyo kurya Uretse kuba imyigire y’abanyeshuri izarushaho kuba myiza kubera kugaburirwa ku ishuri mu gihe cya kumanywa, ngo bizanatuma nta bushukanyi buzongera gukorerwa abana b’abakobwa bashukishwaga amandazi kubera inzara birirwanaga. Ibi bikaba ari ibyatangajwe n’umuyobozi w’akarere ka Ruhango wungirije ushinzwe imibereho […]
Nyamasheke: Batangije gahunda yiswe “mubyeyi ganira n’umwarimu wigisha umwana wawe”
Posted on July 3, 2014 by admin in Ibikorwa
Ababyeyi barerera mu rwunge rw’amashuri rwitiriwe mutagatifu Nicolas ruri mu karere ka Nyamasheke mu murenge wa Kagano barishimira gahunda nshya yashyizweho ituma umubyeyi ashobora kumenyana na mwarimu wigisha umwana we bakaganira ku buzima bw’umwana bafatanyije kurera, bagafatira hamwe ingamba zo kunoza imyigire ye. Bamwe mu babyeyi bavuga ko ubusanzwe iyo umwana bamwoherezaga ku ishuri byabaga […]
Muyumbu: Bibutse abarimu bishwe muri jenoside, basaba abagikora uyu mwuga gutanga uburezi bwiza
Posted on July 1, 2014 by admin in Umwarimu
Mu muhango wo kwibuka ku nshuro ya 20 abarimu n’abanyeshuri bo mu murenge wa Muyumbu mu karere ka Rwamagana bishwe muri jenoside yakorewe Abatutsi, wabaye kuri iki Cyumweru, tariki ya 29/06/2014, abarimu basabwe gushingira ku buyobozi butavangura Abanyarwanda, maze bagaha abana uburezi bwiza burangwa n’ubumwe kuko ari bo mizero y’u Rwanda rw’ahazaza. Ubu butumwa […]
Mushishiro: Amashuri mashya yatumye abayeyi baruhuka kubera ingendo abana babo bakoraga .
Posted on June 30, 2014 by admin in Umwarimu
Mu muhango wo gutaha ibyumba by’amashuri byo mu rwunge rw’amashuri rwa Mushishiro, bamwe mu babyeyi barerera muri iri shuri batangaje ko amashuri y’imyaka 9 na 12 agiye kubakemurira ibibazo byinshi birimo n’amafaranga y’urugendo abana babo batangaga bajya kwiga kure y’iwabo. Uyu muhango wo gutaha bimwe mu byumba by’amashuri by’imyaka 12 wabaye kuri uyu wa gatatu […]
Gatsibo: Kugaburira abana ku mashuli bizatuma ireme ry’uburezi rirushaho gutera imbere
Posted on June 27, 2014 by admin in Ibikorwa
Kuri uyu wa gatatu tariki 25 Kamena 2014, mu Karere ka Gatsibo hateraniye inama igamije gusuzuma aho imyanzuro yafatiwe mu nama y’umushyikirano w’abayobozi bakuru b’igihugu mu rwego rw’uburezi igeze ishyirwa mu bikorwa. Muri uyu mushyikirano wabaye taliki ya 6 – 7 Ukuboza 2013, hemejwe ko abanyeshuri biga mu mashuri yisumbuye bagomba kujya bagaburirwa. Muri iyi nama hagaragajwe ko […]


text:
Mu ruzinduko Perezida Paul Kagame yagiriye mu karere ka Rusizi yasabye abahinzi bo mu kibaya cya Bugarama kongera umusaruro kandi bakawushyira ku isoko ari mwiza.
Ibi yabitangaje ubwo yasuraga SODAR, Sosiyete iteza imbere ibikomoka ku buhinzi n’ubworozi, iherereye mu murenge wa Nyakabuye mu karere ka Rusizi.
Sosiyete ya SODAR, ifite uruganda rutonora umuceri “Mashyuza Rice Mill” rufite ubushobozi bwo gutonora umuceri ungana na toni 2,5 mu gihe cy’isaha.
Ugereranije n’umusaruro ikibaya cya Bugarama gitanga ku mwaka ugera kuri toni ibihumbi 16, umusaruro muke cyane ugereranyije n’ubushobozim bw’inganda ziwutunganya ziri muri Rusizi.
Nyuma yo gusura SODAR, Perezida Kagame, yasuye uruganda rwa CIMERWA anashyira ibuye ahagiye kubakwa urundi ruganda rutunganya sima kugira ngo sima yakorwaga izikube inshuro esheshatu.
Paul Kagame yavuze ko umuhanda ugana kuri uru ruganda ugiye gutangira gukorwa
Ikibaya cya Bugarama gifite ubuso burenga hegitari 15000.
Olivier Rubibi


text:
I.1. Izina na nyiraryo
Kuki umwana avuka bakamwita izina ? Izina rihuriyehe na nyiraryo ?Izina ry’umuntu niryo rimutandukanya n’abandi,niryo rimuha umwanya mu muryango,bakamuhamagara bakamuvuga.Niryo rigira umuntu uwo ariwe.
Izina ni icyubahiro cy’umuntu.Uwubashye izina ryawe ni wowe aba yubashye.Umuntu mukuru ntawe umuvuga mwizina.Ni sogokuru cyangwa nyogokuru, muzehe cyangwa bibi mu mvugo y’abubu.
Umugore iyo ashatse umugabo atsinda ababyeyi be n’abavandimwe babo kubera icyubahiro abafitiye.Abashizi bisoni iyo batinyutse kubavuga mu izina ;no kubatuka ntibabikangwa. Abagore bamwe ntibavuga abagabo babo mu izina,cyangwa ngo babahamagare nk’abana, keretse bamubwira undi muntu batari kumwe.
I.2. Iyo bita izina bakurikiza iki ?
Hari abita amazina bafite icyo bitiriye,niyo mazina y’amagenurano.Ari mu Rwanda cyangwa mu bindi bihugu ayo mazina abaho.Hari abita bisunga Imana ,barapfushije cyane kuko ariyo igena, bakita “uwintije,Niyitegeka…”Abita bashimira Imana berekana ukwizera bayifitiye bakita “Mungwarakarama,Bayizere,tuyishime,…”Hari abita bakurikije uko bameranye n’abandi,aho ibihe bigeze,ikintu cyadutse cyangwa se ubutegetsi buriho.Umwana yavukira ku nzira akitwa”Kanya-nzira,Nyarugendo”n’izindi ngero nyinshi.
Amazina rero ari kwinshi mu Kinyarwanda hari :
1. Aranga ubutwari ku rugamba nka :
Rwagitinywa
Ruvuzacyuma
Rukaburandekwe
2.Aranga intambara:bavutse mu gihe cy’itabaro nka :
Matabaro
Tabaro
Nyiratabaro
3. Aranga inshuti n’ubucuti nka :
Mbonyincuti,
Mukarugomwa(yitiriwe Rugomwa),…
4.Aranga imico myiza nka :
Mugwaneza
Mugiraneza
5.Abyinirira nka
Kayitesi
Candari
6.Aranga imbyaro nka :
Nyandwi
Nyiraminani
Nyabyenda
Nyiramisago,….
7. Ay’impfusha n’ahungisha urupfu akerekeza ku tunyamaswa nka :
Icyimpaye
Ahorushakiye
Nyakabwa,
Sebyatsi
Kanyamanza
Nyiragakwavu
8.Aranga imibanire mibi mu bantu nka :
Banyangiriki
Barajiginywa
Bariyanga
Sibomana
Bihoyiki...
9. Ayerekana Imana n’ibiyerekeye nka :
Niyitegeka
Maniraguha
Niyigena
Uwimana
Tuyishime…
10.Ayerekeye imandwa nka :
Semandwa
Kamandwa
Busizori
Binego
Mugasa,
Kagoro….
11.Ayo abanyarwanda bakunze kwita kuko avugitse neza kandi batazi icyo avuga, ngo ashobora kuba ari amahima nka :
Rutayisire
Karisa
Umurisa….
Icyo twavuga rero kuri aya mazina ni uko muri iki gihe tugezemo,Abanyarwanda badakwiye gukomeza kwita abana babo amazina aranga inzangano ziri mu bantu,inzigo n’ibindi.Impamvu nuko ubundi ikibi cyagombye gushakirwa umuti,kikarandurwa,aho kugikwirakwiza bakiraga abana batakigizemo uruhare.Ubutaha tukazaganira ku buryo umuhango wo kwita izina uzwi ku izina ryo “kurya ubunnyano”wagendaga.
Dukomeze gufatanya gusigasira umuco wacu wa Kinyarwanda,Imana ibahundagazeho umugisha.


text:
Gukubura mu muhanda no gutoragura imyanda yajugunywe n’abagenzi mu Mujyi wa Kigali ni akazi gaciriritse, ariko gafite runini isura y’u Rwanda....
U Rwanda ni igihugu cy’ubwiza n’uburanga kamere. Gitatswe n’imisozi miremire n’ahantu nyaburanga henshi huje ibibaya, inzuzi, imigezi n’ibiyaga....
Abaturage bo mu Karere ka Musanze mu Murenge wa Kinigi no mu nkengero zaho, kuri uyu wa mbere bataramanye na bamukerarugendo, amatorero n’abahanzi...
Urwego rushinzwe gutanga ibihembo bya Rolex bigenerwa ba rwiyemezamirimo rwatangaje amazina y’abantu batanu begukanye iby’uyu mwaka wa 2014.
Muri...
Minisiteri y’Umutungo Kamere (MINIRENA) ku bufatanye na Minisiteri y’Uburezi hamwe n’Ihuriro ry’amashami y’umuryango w’abibumye, birimbanyije gahunda...
Nubwo bisa n’ibigoranye kubona ibicanwa mu nkambi zicumbitsemo impunzi, mu rwego rwo kubungabunga ibidukikije mu nkambi ya Kigeme ho mu karere ka...
Umuryango mpuzamahanga wita ku mihindagurikire y’ibihe (IPCC) wagaragaje ko kutita ku bidukikije bizatuma igipimo cy’amazi y’inyanja kiyongera...
Nyuma yuko bamwe mu baturiye n’abanyura ku kimoteri rusange kijugunwamo imyanda y’uruvange ituruka mu mujyi wa Huye giherereye ahazwi ku izina ryo...
Ku wa Mbere tariki 19 Gicurasi 2014, ingagi y’ingore izwi ku izina rya “Ihirwe” yasubijwe aho yavukiye mu Birungo byo muri Repubulika iharanira...
Nyuma y’imyaka ibiri hatangijwe gahunda ya Eco-School mu Rwanda, gahunda yo gukundisha abanyeshuri kwita ku bidukikije ; abanyeshuri ubwabo,...
Mu mihigo y’uyu mwaka wa 2013/2014,Akarere ka Kamonyi kiyemeje kugira nibura Biyogazi imwe yubatswe muri buri Kagari.
Ubuyobozi bw’aka karere...
Abacuruzi batandukanye mu Mujyi wa Kigali batanga ibitekerezo bitandukande ku ikoreshwa ry’amashashi aho bamwe bemeza ko kugira ngo azacibwe...


text:
Kuryama wubitse inda
Ubu buryo bukunze kugaragara mu miryamire y’abasore n’inkumi bari mu kigero cy’ubugimbi (adolescents). Kuryama wubitse inda bigaragaza ko umuntu agifite guhuzagurika mu mitekerereze.
Naho iyo ari umuntu mukuru (un adulte), ahanini bigaragaza ko arimo kugerageza gutwikira ikibazo cy’urukundo ruke yahawe cyangwa se agerageza guhisha amarangamutima arenze urugero amuranga.
Kuryama ugaramye, unyuranyije amaguru
Bigaragaza umudendezo. Ubu buryo bukunze gukoreshwa n’abatuye ibihugu bishyuha cyane, akenshi umuntu uryama gutya akaba aba arimo kuruhuka.
Iyo ugerekeranyije amaguru, imoso hejuru y’indyo, bigaragaza ko ufite icyizere cy’ejo hazaza cyangwa se muri wowe ubwawe. Iyo indyo igiye hejuru y’ imoso bisobanura ko nta cyizere wifitiye.
Kuryama ugaramye, amaboko afashe inyuma ku mutwe
Umuntu uryama muri ubu buryo arangwa n’ubwana muri we, ndetse akaba yarangwa no guhubuka igihe ahuye n’ibibazo agomba kubonera ibisubizo.
Kuryama ugaramye ukoza amaboko hirya no hino
Ibi bisobanuye ko wifitemo ubwigenge bw’ukuboko kw’ibumoso gusobanura kwemera ibintu utagoranye cyane, naho ukw’iburyo kugasobanura kwihutira gukora ibyo wemeye.
Ubu buryo bukunze kugaragaza umuntu urangwa n’ibyifuzo byinshi, kandi ugira umwete wo kubigeraho.
Kuryama ugaramye amaboko afashe ku nda
Ubu ni uburyo buranga umuntu urimo kwisuzuma kandi witeguye guhinduka.
Kuryamira urubavu kandi ugororotse
Kuryamira urubavu rw’ imoso ni uburyo bwo kugaragaza ko uhangayikishijwe n’ ibigiye kuba cyangwa se n’ ibiri kuba.
Iyo rero uryamiye iburyo, ni ikimenyetso cy’imyitwarire y’umuntu ukomeye cyangwa wikanyiza.
Kuryamira urubavu ikiganza gifashe itama
Kwifata itama ubwabyo bifite ubusobanuro bibiri : Umuntu nagukora ku itama ry’ibumoso azaba arimo akugaragariza ko akwitayeho.
Ibi ariko bihindura ubusobanuro mu gihe umuntu abyikoreye cyane cyane asinziriye kuko bigaragaza ko akeneye gukundwa.
Umuntu nagukora ku itama ry’iburyo uzamenye ko aguteye imbaraga, naho usinziriye yifashe ku itama ry’iburyo aba akeneye umuntu umutera imbaraga.


text:
Amateka y’u Rwanda yasobanurwa neza hakurikijwe ibikurikira:
1) Amateka y’amoko Gakondo
2) Ingoma Renge (y’abarenge)
3) Ingoma Nyiginya ( y’abanyiginya)
4)Ingoma ya Gikoloni (y’Abazungu)
5) Ingoma ya Repubulika;
- 5.1 Repubulika mbere ya Genocide
- 5.2 Repubulika nyuma ya Genocide
Abami Gakondo.
Mbere y’Ingoma Nyiginya , ndetse na mbere y’Ingoma Renge, amoko gakondo yari afite imiyoborere yihariye kuri buri bwoko. Umwami wa buri bwoko yari afite akarere agenzura abifashijwemo n’abatware b’imiryango.
Abami bari barindwi bafite ibihugu byabo kuri buri bwoko gakondo :
Umwami w’abasinga, uw’ababanda, uw’abazigaba, uw’abanyiginya, uw’abongera, uw’abagesera n’uw’abenemgwe.
Ubuyobozi bwa buri bwoko bwubahirizaga imbibe z’ibihugu byabo. Indimi zabo zigomba kuba zarajyaga gusa birunvikana nkuko ikinyambo cyangwa amashi n’ikinyankole bijya gusa n’ikinyarwanda.
Nyuma y’imyaka myinshi abo bami barindwi baje gukora igihugu kimwe kitwa u Rwanda ruyobowe n’umwami w’abarenge. Ubwo rero uwo mwami w’abarenge yabaye umwami w’abami. Abo bami bandi bagumagaho ariko bakayoboka umwami w’abarenge. Umwami w’barenge ni nawe wari umwami w’abasinga kandi ageretseho no kuba umwami w’abo bami bandi basigaye.
JENI niwe mwami wanyuma w’umurenge wabaye umwami w’uRwanda. Umwami wamusimbuye ni umwami w’abanyiginya witwaga Gihanga.
Gihanga yari asanzwe ari umwami w’abanyiginya gusa. Nkuko byari umuco ko Ingoma itibwa iragwa, birunvikana ko Gihanga yarazwe ingoma y’uRwanda hakurikijwe ubwiru bw’abarenge.
Ku ngoma Nyiginya u Rwanda rwaje gucikamo ibihugu byinshi biyobowe n’abami benshi harimo n’abakomoka kuri Gihanga nko mu Ndorwa, mu
Bugesera bw’abahondogo ,UBushubi n’uBunyabungo.
Ibi byo kwigomeka ku ngoma Rwoga byatumye uRwanda rwa Gihanga rucikamo uduhugu twinshi. Ibi nibyo bizatera impungenge abami b’umushumi b’ingoma nyiginya aho byaje gukomera kuri Ruganzu I Bwimba wabaye umutabazi w’umucengeri.
Kuva icyo gihe abami b’ingoma Nyiginya bahagurukiye kongera kwagura uRwandas rwa Gasabo ariko ntibigeza barugeza ku ubwaguke(ubunini) bw’igihe cya Gihanga.
Ibyo bisobanuwe neza mu gitabo “Umurage w’u Rwanda Gakondo”.
Ese abatwa bo bari he? Padiri Kagame avugako bari batuye mu mashyamba hamwe n’ayo moko gakondo navuze haruguru. Ni nayo mpanvu aribo batangwagaho abagabo bo gukemura imanza z’imipaka hagati y’amoko gakondo.
Twibuke ko muri 1932-36 igihe bandikaga Tusi, Hutu, mu mabuku ku ngoma nyiginya bashingiraga ku umubare w’inka bari batunze muri buri rugo uretse kun go z’ Abatwa. Ibi bisobanurako umutwa w’iki gihe asangiye urwego n’uwo akomokaho mbere ya 1936. Nyamara umuhutu n’umututsi w’iki gihe (uretse abana b’umwami) ntibazi urwego rw’umukurambere wabo yari afite mbere ya 1936 kereka kubimenya muri rusange ko bashoboraga kuba muri Rubanda rusanzwe rw’umwami, abatusi, abahutu n’abagaragu.
Abami b’Ingoma Nyiginya mu Rwanda:
Umwaka (igihe)Izina ry’ubwami Iry’ubututsi 1091-1124 Gihanga Ngomijana 1124-1157 Kanyarwanda I Gahima I 1157-1180 Yuhi I Musindi 1180-1213 Ndahiro I Ruyange 1213-46 Ndoba 1246-79 Samembe 1279-1312 Nsoro I Samukondo 1312-45 Ruganzu I Bwimba 1345-78 CyilimaI Rugwe 1378-1411 Kigeli I Mukobanya 1411-44 Mibambwe I Sekarongoro I Mutabazi 1444-77 Yuhi II Gahima II 1477- Ndahiro II Cyamatare 1510-43 Ruganzu II Ndoli 1543-76 Mutara I Nsoro II Semugeshi 1576- Kigeli II Nyamuheshera 1609-42 Mibambwe II Sekarongoro II Gisanura 1642-75 Yuhi III Mazimpaka Karemera I Rwaka 1675-1708 Cyilima II Rujugira 1708-41- Kigeli II Ndabarasa 1741-46 Mibambwe III Mutabazi II Sentabyo 1746- 1820 Yuhi IV Gahindiro 1820-1853 Mutara II Rwogera 1853-95 Kigeli III Rwabugili 1895-96 Mibambwe IV Rutarindwa 1896- Yuhi V Musinga 1931-59 Mutara III Rudahigwa 1959- Kigeli V Ndahindurwa
Wifuza kino gitabo, wakigurira kuri
LIBRAIRIE CARITAS RWANDA.
Ushobora no kuntelephone kuri: (+250) 0788304915
E-mail: muvunabo@yahoo.fr


text:
Nyuma y’uko ku wa Gatandatu tariki ya 17 Ugushingo, kamwe mu tubyiniro kazwi muri Kigali, Cadillac VIP kibasiwe n’inkongi y’umuriro, ubuyobozi bwayo buratangaza ko ubu bugiye gukora ibishoboka byose ngo imirimo yahakorerwaga yongere itangire.
Nyiri Cadillac, Eugene Habimana uzwi ku izina rya Cobra ngo ashimishijwe n’uko nta muntu waburiye ubuzima bwe mu nkongi y’umuriro yabaye.
Akomeza anyomoza abavuga ko ngo inkongi y’umuriro yaba yaratewe n’ubushake ati ”Bishoboka bite kuri iy’isi nafata umugambi wo gusenya business yanjye ? Aha ni ho honyine nkura imibereho ikindi kandi business yanjye yagendaga neza.”
Yongera kwibaza ati “Nasenya nte ubucuruzi bwanjye twegereje ibihe by’iminsi mikuru ari nabwo haboneka inyungu nyinshi ?”
Nk’uko The New Times ibitangaza, Cobra yizeye ko mu mezi make ari imbere ibintu bizongera bikajya mu buryo.
Bamwe mu baganiriye na IGIHE bari kuri Cadillac banze ko dutangaza amazina yabo, batangaje ko mbere gato y’uko inkongi ifata Cadillac habanje kuza abavugabutumwa bigisha ijambo ry’Imana, basaba abinjiragamo guhunga. Abo bavugagabutumwa b’ijambo ry’Imana, ngo bazengurutse twinshi mu tubyibiro two muri Kigali.
Kugeza ubu icyateye inkongi ntikiramenyekana, ariko abakozi bakoraga muri Cadillac batangaje ko yaturutse mu gikoni ikaza gukwira n’ahandi hose.